Ikasle Abertzaleak SEPC\n"Proletarizazio testuinguruaren urgentziak ikasle langileon baldintza ekonomikoak lehen lerroan kokatzera behartzen gaitu"\nHerri Unibertsitate Nazionalean jarri dugu hitzordua Ikasle Abertzaleakeko Martin Goitiandiarekin eta Herrialde Katalanetako SEPC ikasle sindikatuko Cesar Chaparro. "Sindikalgintza eredu berrien" inguruan hitz egiteko abagunea ireki du Herri Unibertsitateak, eta bertan izan da SEPC ere. Aukera paregabea ikas baldintzen aldeko borrokek tokian toki ireki dituzten borroka dinamikak aztertzeko, zein krisi testuinguruak biziagotu duen beharrezkotasunari buruz jarduteko. Tartean, hizpide izan ditugu Herrialde Katalanetako ikasleek abiatutako Herri Ekimen Legegilea eta Ikasle Abertzaleakek martxoaren 26rako deitu duen ikasle greba.\nEzkerretik eskuinera, Cesar Chaparro (SEPC) eta Martin Goitiandia (Ikasle Abertzaleak)\n2020ko martxoaren 9a\nHitz egiguzu SEPCren inguruan. Zein da bere papera Esquerra Independentistaren barruan?\nCesar Chaparro: Esquerra Independentistaren proiektu politikoa ezin da ulertu ez bada Herrialde Katalanetako problematika oro lantzen duen proiektu gisara. Horien barruan kokatzen dira etxebizitzaren auzia, Lurraren suntsiketarena, zerbitzu publikoena, eskuin muturraren gorakadarena, eta abar. Eta badakigu, finean, kapitala erdigunean jartzen eta bizitza baztertzen duen sistema baten interesei erantzuten diela horrek guztiak.\nBitasun hori mantentzeko kapitalaren tresnetako bat hezkuntza da; merkatu interesen araberako oinarriak txertatuz (lehiakortasuna kasu), generoen arteko desberdintasuna eta familiari eta bere egituraketari dagokionez arau bat definituz, norbere buruaren gaindipena helburu duen subjektu bat sortuz, eta abar. Borrokatuak izan beharra duten mekanismo sorta oso bat. Eta SEPC da hezkuntza berreskuratu nahi duen antolakundea, haren merkantilizazioaren aurkako borroka eginez eta langile klasearen mesederako alternatibak eraikiz.\nHerrialde Katalanetarako hezkuntza eredu propioa eraiki nahi duzue, bost ardatzen baitan: hezkuntza publikoa, katalana, antipatriarkarra, kalitatezkoa eta herritarra. Zein dira zuen proiektua horrela definitzera eraman zaituzteten hausnarketak?\nC. C: Batetik, uste dugu hezkuntza publikoa dela merkatuarekiko mendekotasunik ez duen hori; aurretiaz aipatutako interesei erantzuten ez diena, alegia. Horretarako, doakoa izan behar dela deritzogu, ikasketa planak beren interesera moldatuko dituzten enpresen esku hartzerik gabea eta langile klasearen osotasuna bertara sartu ahalko dena. Eta hori lortzeko, kalitatea ere oinarrietako bat izan behar da; izan ere, eskaera sozialei erantzungo dien hezkuntza publiko bat nahi badugu, horretarako gai izango den egitura bat behar dugu. Alde horretatik, eliteak arduratu dira jada hezkuntza publikoa kalitatezkoa izan ezin dela sinetsi dezagun, baina hori, errealitatea baino, haien asmoen adierazpen soila da.\nHezkuntza herrikoiari dagokionez, aipatu dut lehenago ere eskaera sozialei erantzuteko ideia. Hezkuntza gure herrialdearen zerbitzura egon behar da, ez enpresen zerbitzura. Horretarako, unibertsitate isolatu eta akademikoa, gizartean eragin bai baina gizarteak bertan eragiten ez duena, desagertu egin behar da langile klaseak eta langile klasearentzako egindako hezkuntzari bide emateko.\nHori hala izan dadin, kataluniera hartu behar dugu hezkuntzaren oinarri izango den hizkuntza eta kultura gisara, eta feminismoa, bizitza berriz ere erdigunean jartzeko. Hau da, hezkuntza tresna askatzaile modura ulertuta, katalunieraren defentsaz eta bizitza erdigunean jartzeaz ez hitz egitea, hain zuzen, gizarteari eta bere beharrei kasurik ez egitea litzateke.\nNola barnebiltzen da programa hori Kataluniako procés-aren barruan eta zein dira Herrialde Katalanetako gainontzeko lurraldeetarako mahai gainean dituzuen proposamenak?\nC. C: Procés-arentzat gotorleku oso baliotsua izan dira unibertsitateak. 2017. urteko urriaren 1eko erreferendumean, erantzun masiboak eta informazio eta eztabaidarako zentroak antolatu genituen, eta hori izan zen herritarren erantzunaren oinarrietako bat. Bestalde, gizartean unibertsitateek duten pisua kontuan izanik, unibertsitate guztiak behartu genituen posizionatu zitezen, bai urriaren 1ean, baita 2019. urteko urriaren 14ko epaien kasuan ere.\nPaís Valenciàri eta Mallorcari dagokienean, koiuntura politikoa oso desberdina da. Batean, eliteek kataluniera nola desagertarazi nahi izan duten ikusi dugu, baina gu izan gara erresistentzietako bat. Lurraldeko beste antolakunde batzuekin batera, katalunieraren beharra defendatu dugu kohesio sozialerako tresna gisara, baita balio feministen barneratzea era transbertsalean eta hezkuntza publikoaren eta erakunde pribatuen arteko independentziaren beharra ere.\nMallorcan ere ikusten dugu kapitalismo basatiak lurraldea suntsitu nahi duela, aireportua handituz, adibidez. Unibertsitateetatik, uharteko gainerako gizarte mugimenduekin batera egiten dugu borroka lurraldeari egindako eraso horiek saihesteko. Azken batean, ezberdintasunak egiten ditut lurraldeen artean, baina SEPCn uste dugu arazoak berdinak direla; lurralde bakoitzean problematika horiek estadio ezberdinetan kokatzen dira, ordea.\nAdierazgarria da Katalunian, bereziki, unibertsitate pribatuen eta publikoen arteko eskaintzan aurkitu daitekeen desberdintasuna: 14 unibertsitate pribatu eta bederatzi publiko. Zein da goi mailako hezkuntzaren erradiografia eta zein ondorio ditu horrek bigarren hezkuntzan?\nC. C: Hainbeste unibertsitate pribatu egoteak baina oraindik publikoak mantentzeak zerbitzu publiko bat egon badagoela esaten jarraitzeko beharrari erantzuten dio, horien baldintzak nolakoak diren kontuan hartu gabe, baina, de facto, hezkuntza gero eta pribatizatuago egotea eraginez. Pribatutasunaren inguruan hitz egiten ez bada ere, Kataluniako politika ulertzeko funtsezko oinarria da.\nHori ez da horrenbeste graduetan islatzen, masterretan baizik. Graduondoko desberdinak egiteko beharra sortu digute, baina horiek, oro har, pribatuak dira. Hala, beste oztopo bat sortzen da, unibertsitatean sartzeko probaren eta unibertsitate graduaren berezko kanporatzeaz gain.\nBigarren hezkuntzaz ere hitz egiteko aukera ematen dit horrek: eskola kontzertatu pribatu kopuruak bere horretan edo hazten jarraitzen du eskola publikoak ixten diren bitartean. Krisiaren hasieratik eman den bilakaera aztertzen badugu garbi ikus dezakegu hori. Horrek frogatzen du bigarren hezkuntzan dagoen interes pribatu horri eutsi nahi zaiola, unibertsitateko hezkuntza pribaturako sarbide gisa.\nModu horretan, ziurtatu egiten duzu eredu kapitalistak erreproduzituko direla, langile klasea elkartu ez dadin klasearen araberako segregazio soziala emango dela, eta ez dela jakintzarik irakatsiko, ikasketa metodoak baizik, sistemak ematen dizuna erabili ahal izateko, hura zalantzan jarri beharrean. Beraz, bigarren hezkuntza merkantilizatzeak unibertsitatearen merkantilizazioan arazo bat ez ikusteko bidea irekitzen du.\nHezkuntza sarearen pribatizazioaz gain, badira ikasleei eragiten dieten beste hainbat problematika ere, esaterako, Bartzelonako edo Valentziako etxebizitzen alokairuen egoera. Otsailean aurkeztu zenuten #TanquemElNegoci dinamika problematika horiei erantzuteko. Hitz egiguzu dinamikaren inguruan.\nC. C: Ziklo politiko berri baten hasiera izan zen hezkuntzaren merkantilizazioaren aurkako kanpaina. Urte asko daramatzagu matrikulak jaisteko borrokan, eta behin ziklo hori gainditu ostean, erabaki dugu aurrerapauso bat ematea eta langile klaseko ikasleei eragiten dieten arazo guztiak aztertzea: etxebizitza, materiala, garraioa, matrikulak, praktikak, eta abar.\nHasierako fasean gaude, arazo horiek ikustarazten ditugu eta alternatiba bat posible dela erakusten dugu. Datozen urteetan, eskaera horiek garatzen jarraituko dugu, ikasleen eskaera zehatzak zein diren planteatuko dugu unibertsitatera sartu ahal izan daitezen eta, behin barruan daudenean, ez dezaten bizitza prekario bat izan sistemak orain dituen gabezia guztiengatik.\nDinamika horri gehitu behar zaizkie lehenagoko ekimenak ere, esaterako, Unibertsitateetako Ekimen Herritar Legegilea. 50.000 sinadura bildu zituen egitasmoak tasen igoeraren aurka, eta neurria parlamentuan sartzear da. Zein izan dira dinamikak utzi dizkizuen irakaspenak?\nC. C: Iazko irakaspenik garrantzitsuenetako bat izan da ikasleon problematika problematika soziala dela. HEL hori bultzatzen genuen antolakundeetako bat ginen, baina errealitatean 60 erakunde baino gehiago daude gizarte plataformen, ikasleen antolakunde eta asanbladen, alderdi politikoen eta langileen sindikatuen artean. Horrek frogatzen du gizartea bere osotasunean arduratzen dela hezkuntza publikoa izan dadin.\nBestalde, ikusi dugu parlamentura hurbildu garenean gobernuak erreakzionatu duela eta gure borrokaz jabetzen saiatu dela, aurrekontuetan tasen %30eko beherapena sartuta. Ez da ikasleen eskaerak desitxuratzen diren lehen aldia eta, parlamentuko agenda politikoan egon arren, zuhurrak eta kritikoak gara.\nAmaitzeko, HELetik atera dugun beste gauza positibo bat ikasle mugimendua ikasgeletako eta kaleetako borrokari esker gauzagarriak diren aldaketa proposamenak egiteko gai dela ikustea izan da. Hau da, sistema aldatzeko, osagai instituzionalarekin egin daitekeela frogatzen da, baina grebarik gabe, mobilizaziorik eta horien ondoriozko mediatizaziorik gabe, ezin da garaipenik lortu.\nIkasle Autodefentsa Sareen lana eta UIBren borroka Euskal Herriko ikasle mugimenduaren azken urteetako garaipenen ikur bilakatu dira. EHUko barne arautegiaren 12.2 artikuluaren aurkako borroka edo Orixe (Tolosa, Gipuzkoa) eta Eunate (Iruñea, Nafarroa) ikastetxeetan bigarren hezkuntzako ikasleek autodefentsa sareen bidez abiatutako borrokek agerian utzi dute ikasle mugimenduaren eraginkortasuna, antolakuntza ereduari zein aldarrikapenei dagokienean. Esan al daiteke hurrengo urteetako ikasle mugimenduaren modus operandia marrazten dutela unibertsitateetako garbiketako langileekin klase batasunean oinarrituta erakutsitako elkartasunak, eta aipatutako ikastetxeetako ikasleen baldintzen defentsan zein Arte Ederren Fakultateko ikas baldintza zehatzei dagokienean abiatutako borrokek?\nMartin Goitiandia: Bai, dudarik gabe. 2007-2008 urte artean lehertu zen krisialdi ekonomikoak langile klasearen bizi baldintzetan eragin zuzena izan du eta langile klaseko sektore zabal batentzat ordura arte eraikitako Ongizate Estatuaren araberako bizi maila gero eta zailagoa da mantentzen. Baita ikasle langileontzat eta hezkuntza esparuko soldatapeko langileentzat ere.\nEgoera horrek, ezikusiarena egiterik ez dugun behar larri bat mahaigaineratu du sozialistontzat: kapitalaren ofentsiba berri horri galga jarri eta ikasle eta soldatapeko langileen bizi baldintzen defentsa antolatu behar dugu hezkuntza esparruan, ikas baldintza eta bizi baldintzetan hobekuntzak erdiesteko gaitasuna duten borroka prozesuen bitartez.\nHorregatik, datozen urteetan jarduteko moduaren norabidea markatzen diguten esperientziak dira aipatutakoak, eta erronka handi bat mahaigaineratu digute, aldi berean: ikasle langileak aktibatzea eta haiengan sozialismoaren aldeko borrokara batzeko ilusioa eta motibazioa piztuko dituen mobilizazio eta borroka ereduetan asmatzea, hain zuzen ere.\nGure ustez, horretarako bide zuzena praktikaren eta antolakuntzaren eraginkortasunak frogatzea da, izan ere, langile antolakuntzaren bidez lortutako bizi eta ikasketa baldintzen hobekuntzak ahalbidetuko du sozialismoaren aldeko borroka elikatzea. Horregatik uste dugu iazko ikasturtean hainbat ikastetxetan lortutako garaipenek eta EHUren legedia aldaketak ekarpena egin dutela norabide horretan.\nBide horretan aurrera egiteko, hezkuntzako langile sektore ezberdinen (ikasle, garbitzaile, ikerlari, kafetegiko zerbitzari, eta abarren) arteko ekintza eta antolakuntza batasuna eraiki behar dugula uste dugu, banaketak gure ahultasuna areagotu besterik ez duelako egiten eta problematika beraren parte garelako guztiok. Zentzu horretan, lehen lerrora ekarri nahi ditugu ikasle eta soldatapeko langileon baldintza ekonomikoetan, eta, ondorioz, gure bizitzaren osotasunean eragin zuzenena duten aldarrikapenak.\nHorren adibide dira, esaterako, unibertsitatean ikasketa kostuak murriztearen alde ematen ari diren dinamika ezberdinak; horien artean nabarmenena, tasak merketzearen eta bekak hobetzearen aldeko greba deialdia martxoaren 26rako.\nOtsailaren 23an Ikasle Abertzaleakek greba deialdia egin zuen martxoaren 26rako. Ikasle hrebaren bitartez tasen jaitsiera zein beken hobekuntzak galdegingo ditu sindikatuak. Era berean, UIBk aldarrikapen horiekin lotutako hainbat auzi probematizatu ditu, esaterako, tasen igoera, gainditu gabeko irakasgaien matrikulazioa edota beketarako sarbidea izateko errendimendua. Zein da zuen apustua ikasle greba horren bidez?\nM. G: Gure iniziatiba doako hezkuntzaren aldeko dinamika zabal eta indartsu bat sortzea da, hezkuntzako ahalik eta esparru eta maila gehienetan. Lehenago esan bezala, proletarizazio testuinguruaren urgentziak ikasle langileon baldintza ekonomikoak lehen lerroan kokatzera behartzen gaitu, eta zentzu horretan, uste dugu oso garrantzitsua dela hezkuntzaren doakotasunaren auziari erantzukizunez eta garaipenak lortzeko perspektibarekin heltzea.\nHorregatik, martxoaren 26koa norabide horretan emango diren borroka ezberdinak aktibatzeko eta indartzeko greba eguna izango da. Kasu honetan, protagonismo berezia hartuko dute unibertsitateko tasak merketzearen eta bekak hobetzearen aldeko aldarriek, arazoaren larritasuna kontuan izanik UIBk horren inguruan aurrerapauso errealak emateko perspektiba duen dinamika abiatu baitu. Zentzu horretan, gure zeregina UIBren dinamika indartzea eta doako hezkuntzaren aldeko indarrak biltzea dela uste dugu, luzea joko duen borroka horretan mugarri bat jartzeko ikasleria kalera ateratzera bultzatuz.\nLau urte igaro dira Europako Ikasle Foroa egin zenetik Laudion (Araba). Ikasleen baldintza materialen aldeko borrokek eta finean langile klasearen aldekoek gaurkotasuna dute. Forum To Fight-en kaleratutako ondorioek mobilizazio bateratuak eta koordinazioa hitzematen zituzten. Gaur egun, zein indar hartzen du nazioarteko koordinazioak ikasleen esparruan? Zein frontek ireki beharko luke koordinazio hori?\nC. C: Nazioarteko koordinazio horri berrekiteko fasean gaude. Bolognaren eta haren ajearen ondoren, berriz ere fronte komun bat eraikitzeko beharra ikusten dugu, lurralde bakoitzean forma berezi batean agertzen bada ere, Espainiako Estatuak, EBk eta EEESek sustatutako logika kapitalista berari erantzuten dion sistema gezurtatzeko.\nHorri buelta eman ahal izateko, ez ditugu tokiko gobernuak soilik seinalatu behar, horiek goitik datozen jarraibideei men egiten dietela ulertu behar dugu. Prezio publikoak, etxebizitza, materialak... SEPCn, Euskal Herrian IAk dituen edo Erguerrek Galizian dituen arazo berdinez ari gara. Eta sistemak dardara egin dezan, indarrak batzea positiboa baino ezin da izan.\nM. G: Euskal Herrian zein hemendik harago, ikasle langileon eta proletalgoaren interesak lehen lerroan kokatuko dituen mobilizazio ziklo berri bat irekitzeko nahikoa baldintza badagoela deritzogu, eta gure ustez norabide hori hartu beharko luke nazioarteko koordinazioak. Hau da, ikasleen eta hezkuntza esparruko soldatapeko langileen bizi baldintzen defentsa eta hobekuntza helburu duten dinamika bateratuak koordinatu eta lehenetsi behar ditugu, beti ere helburu nagusia aldarrikapenak gauzatzea izanik.\nKoordinazio horri dagokionean, azken urteetan gutxieneko jardunaren arabera aritu gara orokorrean Espainiako Estatuko ikasle antolakundeok, baina gabezia hori gainditzeko lanean ari gara SEPC eta IA, esaterako.\nDatozen urteetan aktibatu beharreko dinamika eta borrokei dagokienez, Ikasle Abertzaleaken zein SEPCren irakurketa eta apustuak sintonian daudela frogatu dugu azken urte honetan, eta badakigu beste hainbat eragile ere termino berdintsuetan kokatzen direla. Zentzu horretan, ikasle langileon interesen araberako indar metaketa oro modu positiboan baloratzen dugu, eta ezberdinen arteko lankidetzaren zein elkartasunaren alde jardungo dugu.\nAzken finean, nola eraldatzen da hezkuntza sistemaren baldintzak hobetzeko dinamika hezkuntza eredu propio bat sortzeko ekinbidean, eta zein eginkizun dute ikasleen antolakundeek horretan?\nC. C: Azkenean, ikasle antolakundeak ikasleak gara, eta lan baldintzak zehaztu behar dituztenak langileak diren era berean edota, etxebizitzari dagokionez, pertsona prekarizatuenak diren heinean zein baldintza dituzten zehaztu behar dutenak, ikasle antolatuak gara hezkuntza politika proposatu behar dugunak. Aldaketa hori urte askoko analisiei, helburuei eta hezkuntza askatzaile hori eraikitzea ahalbidetuko digun estrategiari esker gertatu da.\nEta hori aldatzeko, gai izan behar dugu parlamentuko politikan eragiteko, sistemarekin kritikoa den masa bat eraikitzeko eta lor daitezkeen eta, aldi berean, ikasleen antolaketa ikasleen baldintza materialak hobetzeko beharrezkoa dela erakusteko balioko duten helburuak proposatzeko.\nM. G: Orain arte azaltzen saiatu garen modura, gure ustez ezinbestekoa da bizi baldintzen hobekuntzaren aldeko mobilizazioen bitartez masa kritiko eta borrokalari bat sortzea, eta batez ere, antolakuntzaren kultura hedatzea. Hau da, langile antolakuntzaren eraginkortasuna eta balioa mahaigaineratzen duten mobilizazio eta borroka ereduak indartzea ezinbestekoa da.\nMotz esanda, ikasle langileek klase batasunaren printzipioaren baitan antolatzeak beraien bizi baldintzetan eragin positiboa duela ikusi behar dute. Horretarako, noski, borrokak eraginkorra izan behar du, benetako hobekuntzak erdietsi behar ditu, eta ezin du borrokaren antzezpenera eta jardun ideologikora mugatu.\nNorabide horretan, ikasle langileen bizi baldintzen hobekuntzan emandako pauso bakoitzak langileriak hezkuntzaren gaineko boterea edo kontrola eskuratzeko daukan beharra azaleratuko du: hori izango da sozialiston zeregina, ikasle langileek begirada harago jarri dezaten da gure helburua. Langileriak boterea hartzeko eta alderdi komunista eratzeko daukagun beharrizana seinalatzea, alegia.\nBeste modu batera esanda, garaipen konkretu bakoitzak langileriak gure proiektu politikoarengan daukan konfiantza areagotzeko balio du, eta gure zeregina da aldarrikapenera batu den ikasle horri pauso bat aurrera eginaraztea, betiere langileok hezkuntza eta ikasketa prozesuaren gaineko boterea hartzeko daukagun beharra interpelatuz. Gure hezkuntza eraikitzeko bitarteko posible bakarra baita langileriak boterea hartzea.\nIazko apirilean eman zuen amaitutzat Ikasle Abertzaleakek bere VII. Kongresua. Bertan Euskal Eskola Nazionala berretsi zuen proiektu estrategiko modura. Era berean, auzi hori Euskal Herriko Prozesu Sozialistaren baitan kokatu zuen. Zein izan dira barne prozesuaren ondorio nagusiak?\nM. G: Ikasle Abertzaleaken VII. Kongresua 2018. urteko irailean hasi eta 2019. urteko apirilean amaitu genuen barne eztabaida prozesua izan zen. Hilabete horietan, maila lokalean zein nazionalean egindako eztabaidetan lortutako adostasunei esker osatu genuen azken ponentzia: Errainu. Izan ere, kongresuaren helburua azken ponentzia idaztea izan zen, eta horretarako egokitu genuen metodologia, militantzia guztiak edukiaren eta ekarpenen gaineko kontrol zuzena izatea bermatuko zuen metodologia. Horren adierazle dira datuak: militantziaren %83k parte hartu zuen kongresuan, 102 emendakin eta ekarpen onartu eta ezarri ziren, eta azken ponentzia aho batez onartu zuen militantziak.\nHainbat atal ditu Errainuk: marko teorikoa, Euskal Herriko testuinguru politikoaren eta hezkuntza esparruaren azterketa, Ikasle Abertzaleaken izaera politikoa, helburu estrategikoak, taktika, eta antolakuntza eredua.\nEz da erraza bertako ondorioak laburbiltzea, eta horregatik, elementu orokorrenak aipatzen saiatuko naiz. Kongresuan bi helburu estrategiko zehaztu genituen: Euskal Estatu Sozialista eta Euskal Eskola Nazionala. Langileriak Euskal Herriko lurraldearen, ekoizpen bitartekoen, hezkuntzaren eta orokorrean prozesu sozialen gaineko boterea edo kontrola duen uneari egiten dio erreferentzia; langileon proiektu historikoa den sozialismoa lurralde baten gainean ezarriko den uneari, alegia. Bi horiekin batera, beste maila batean baina helburu estrategikoak erdiesteko ezinbesteko momentu bezala, langileon alderdiaren eraikuntza aipatu behar dugu: esparru guztietan burgesiaren aurkako borroka norabidetuko duen antolakunde integrala.\nIldo horri erantzuteko adostu genuen taktika orokorra edo epe luzerako taktika deitu geniona. Orain arte aipatutako guztiak egunerokotasuneko praktikan hartzen duen forma ondoren argituko dudanez, ez naiz hemen horretan gehiegi luzatuko. Modu orokorrean, esan genezake taktikak hiru adar edo lan lerro dituela: lehena, hezkuntzak burgesiaren boterearentzat betetzen dituen funtzioak (disziplinatzea eta sumisioan heztea, dominazio ideologikoa, filtro soziala ezartzea, lan banaketa sexuala...) neutralizatzea edota indargabetzea; bigarrena, hezkuntzaz haragoko prozesu sozialista orokorra elikatzea; eta azkena, gure hezkuntza eredua den Euskal Eskola Nazionalaren eraikuntzari dagokion lan esparrua.\nTaktikaren norabide egokiaren bermea helburu estrategikoek ematen digute, taktika zuzen edo egokia estrategiarekin kontraesanean ez dagoena izango baita; hau da, Euskal Estatu Sozialistaren aldeko indarrak biltzea ahalbidetzen diguna.\nBide batez, aipatu nahiko nuke kongresuaren edukian sakondu nahi duenak ondorio nagusiak irakurtzeko aukera duela, ikasleabertzaleak.org webgunean, euskaraz.


Euskaraz lan egin eta bizitzeko | Tolosako Hitza\nEuskaraz lan egin eta bizitzeko\n2012/07/12\tEuskara, Gizartea, Integrazioa, Paperekoa\tNork Itzea Urkizu Munduko hamaika txokotako hamabost lagun euskara ikasten hasi ziren, duela hilabete inguru, Nik ere Euskaraz Lanean egitasmoaren barruan, Ereite elkarteak Tolosan duen egoitzan.\nDuela hilabete inguru hasi ziren, Ereite elkarteak Tolosan duen egoitzan, hamabost bat lagun euskara ikasten.\nMunduko hainbat txokotatik datoz, beste ama hizkuntza batzuk dituzte, eta azalaren kolorea ere bai. Guztiek, ordea, badute batzen dituen zerbait: Euskal Herrian bizi eta lan egiten dute, eta euskaraz ikasi nahi dute.\nTolosako Udalak antolatuta, eta Banaiz Bagara elkartearen eta EMUNen eskutik, Nik ere Euskaraz Lanean (NEL) egitasmoan parte hartzen ari dira euskara ikasle hauek. Naiara Etxeberria irakaslearen eskutik, asteartero-asteartero jasotzen dituzte eskolak, helburu garbi batekin: «Euskara ez dakiten langileak, bezeroak euskaraz artatzeko gaitzea da gure nahia». Izan ere, proiektua bereziki zuzendua dago merkataritzako eta ostalaritzako langileei.\nEtxeberriak azaldu duenez, iaz lehen froga pilotua egin zuten Donostian, antzeko egitasmo batekin, eta «emaitza txukunak eman zituela ikusita, egitasmoa zabaltzea» erabaki zuten. Horrela beraz, Banaiz Bagara elkartearen metodologia, EMUNen lan munduko eta hizkuntza portaeren inguruko esperientziarekin uztartzen dute saioetan. «Merkatari eta ostalariek lanerako behar duten hizkuntza da lantzen dena, eta euskara ikasteaz gain, euskararekiko eta hizkuntzarekiko jarrerak ere lantzen dira, ezinbestekoa iruditzen baitzaigu ikasleen motibazioa, hizkuntza bat ikasi eta honen erabilera bultzatzeko», nabarmendu du Naiara Etxeberriak.\nEgitasmoaren aurkezpenean Inaki Irazabalbeitia Hizkuntza Politika eta Hezkuntza batzordeko zinegotziak azpimarratu zuenez, «programa berritzailea» da martxan dagoena, eta Tolosa eta Tolosalderako egokia iruditu zaio udalari: «Inguru euskalduna izanik, egokia eta beharrezkoa iruditzen zaigu, azken urteotan eskualdera etorri diren pertsona horiek euskarara eta euskal kulturara hurbiltzeko».\nBatetik, etorkinak eurak erosoago sentitzea da jomugetako bat, eta, era berean, euskaraz egiteko gaitasuna eskuratzen badute, «euskararen geroa ere ziurtatzeko bidea» izango dela uste dute.\nHizkuntza jarreraren garrantzia\nAstean bi orduko saio bat egiten dute ikasleek. «Enplegatuekin burutzen ditugun saioak praktikoak direnez, taberna eta dendetako elkarrizketetan oinarritutako adibideak lantzen ditugu eskoletan», dio Naiara Etxeberria irakasleak.\nHonenbestez, erabat zentratzen dira, langileek egunerokoan eta lanean erabiltzen dituzten hizkuntza funtzioetan: agurrak nola egin, nola eskatu, nola erantzun, prezioak nola esan,… Naiara Etxeberria irakasleak denda edo tabernetako elkarrizketen simulatzeak egiten ditu ikasleekin, hauek trebatu eta lotsa galtzeko: «Astez aste helburu txikiak jartzen ditugu, errealitatean probak egiten has daitezen».\nIkasleek esparru profesionalera mugaturiko lexiko eta mintza praktikez gain, ordea, euskara ikastearen motibazioak ere pisu handia du NEL egitasmoan: «Gure ustez, oinarrizkoa da hizkuntza batekiko jarrera ona izatea, ikasi ahal izateko», azaldu du Etxeberriak. Hau lortze bidean, lanketa bereziak egiten dituzte ikasleen beren ama hizkuntzen inguruan, eta hizkuntza ohituren inguruan gogoeta ere egiten dute; hitz batean, hizkuntza jarrerak ere, hizkuntza bera ezagutzearen garrantzia bera duela helarazten saiatzen dira.\nHizkuntza jarrera honen harira, hain jatorri desberdinetako pertsonak mahai beraren bueltan biltzearen garrantziaz ere aritzen dira. «Tolosan bertan jaiotako bakarren bat badagoen arren, ikasle gehienak kanpotik etorritakoak dira; batzuek urte asko daramatzate hemen, eta beste\nbatzuek, berriz, ez hainbeste. Galizia, Herrialde Katalanak, Santander, Asturias, Kuba, Maroko, Sevilla, Honduras, Nikaragua,… Munduko hainbat txokotako jendea elkartzen da astero, denok batzen gaituen helburua lortzeko bidean: euskara ikastea. Askotan azpimarratzen dugun ideia da hori, jatorri askotako pertsonak garela, eta euskarak batu egiten gaituela», nabarmendu du Etxeberriak.\nKlaseetatik kaleko bizitzara\nLangileak bezeroekin euskaraz aritzera iristeko nahia duten arren, Etxeberriak argi dauka «ezinezkoa dela euskara bi orduko hamasei saiotan ikastea».\nHau dela eta, NEL programak badu bigarren zati moduko bat. Hamasei saio hauek egin eta gero ere, langileek euskara ikasten jarrai dezaten, antolatzaile eta irakasleek enplegatzaileekin lan egin nahi dute: «Enplegatzaileekin jorratuko dugu, eurek nola lagun diezaieketen lankide edo enplegatuei eguneroko lan orduak probestuz, euskara ikasteko prozesuak aurrera jarraitzeko dezan».\nIrakasleak, garrantzia berezia eman dio zati honi: «Askotan ikasle hauek ez dute euskaraz hitz egiteko aukerarik izaten euren lanorduetatik kanpo, eta horregatik uste dugu ingurukoek asko egin dezaketela, pertsona hauen jabekuntza prozesuan».\nAzken EztabaidakManu Azkarateren aurkako euroagindua onartu du Paueko epaitegiak | Tolosako Hitza(e)k Maiatzaren 29an jasoko du Manu Azkaratek epaiaren berri bidalketanXIV. Orduetako argazki galeria Tolosako Hitzaren webgunean | Goierriko Hitza(e)k 2012ko argazkiak bidalketanHerri bazkariak luzatuko du aurtengo alardearen jaia | Tolosako Hitza | Zumalakarregi Museoa | Scoop.it(e)k Herri bazkariak luzatuko du aurtengo alardearen jaia bidalketanMaiatzaren 29an jasoko du Manu Azkaratek epaiaren berri | Tolosako Hitza(e)k Manu Azkarate: “Frantsesek betikoa egingo dute: Espainiatik eskatzen dietena” bidalketanAbidura bizian, martxan da 6. Gipuzkoa Encounter jaia | Tolosako Hitza(e)k Android-ei buruzko tailerrak izango dira seigarren Gipuzkoa Encounterren bidalketanBerriketan.info Viewing item 1 to 5 (of 5 items) Oarso Bidasoko Hitza wrote a new post, Oarsoaldeko punkiak, larunbatean, Oñatin, on the site Oarsobidasoko Hitza 1 minute ago\nOñatiko gaztelekuak lau talderen kontzertua antolatu du larunbaterako. Horietatik hiru Oarsoaldekoak dira, eta gainera, bi banda mitiko: Errenteria-Oreretako Odio eta Basura punkiak; horiekin batera Errenteriako Hitza wrote a new post, Iñigo Cabacasi buruzko dokumentala emango dute etzi, on the site Oarsobidasoko Hitza 2 minutes ago\nKantina Taldea Touringeko peñaren eskutik, Iñigo Cabacasi buruzko dokumentala proiektatuko dute, etzi, 19:00etan, Errenteria Hiria Kulturgunean. Cabacas Ertzaintzak botatako pilotakada batek jota hil zen joan den Pasaiako Hitza wrote a new post, San Tirsora irteera egingo du igandean Pasaiako Portu Agintaritzako Mendi Taldeak, on the site Oarsobidasoko Hitza 2 minutes ago\nPasaiako Hitza wrote a new post, Kampsaren aldeko II. punk gaua egingo dute Mogambon, ostiralean, on the site Oarsobidasoko Hitza 3 minutes ago\nKampsaren aldeko II. punk gaua egingo dute datorren ostiralean, hilaren 25ean, Trintxerpeko Mogambo aretoan. 21:30ean hasiko da jaialdia, eta hiru taldek hartuko dute parte: Oreretako Basurak, etxeko Korkones de Irungo Hitza wrote a new post, Metal festa egingo dute azaroan Tunk! aretoan, on the site Oarsobidasoko Hitza 8 minutes ago\nBi eguneko metal musika estiloari lotutako festa egingo dute Irungo Tunk! aretoan, azaroaren 16an eta 23an: Metal Norte Festival. Heaven Musik agentziak jakinarazi du dagoeneko musika jaialdiarekin lanean hasi © Tolosa Herria Hedabideak, S.M.


Zer da ROI Buruko Minetan? | Martech Zone\nSoftware konpainiek eta software gisa zerbitzu enpresek teknologia saltzen dutela uste dute. Saltzeko teknologia erraza da ... dimentsioak ditu, lekua hartzen du, definitu daitezkeen ezaugarriak, mugak, gaitasunak ... eta kostuak ditu. Arazoa da jende gehienak ez duela teknologia erosten.\nEman salmenta-erakunde bikainari denbora nahikoa eta edozein manipulatu ahal izango dute proposamen eskaera enpresa batentzako estrategia irabazle eta errentagarria bihurtzeko. Iturri irekiko softwarea duen lehia nagusia (gure irtenbideren ustez, ez nirea) konpainia batean lan egiten dut. Software librearekin zuzenean lehiatzen zuten software garestiak salduko bagenitu, ez genuke 300+ bezero izango. Hazten ari garen arrazoia benetan ez garela da softwarea saltzen - emaitzak saltzen ari gara.\nGure aurreikuspenen ustez, gure blog plataformara joatearen balioa horrek eragingo du buruko minik ez errepidean behera. Buruko minik ez geldialdian, buruko minik ez mantentze lanetan, buruko minik ez segurtasun arazoei buruz, buruko minik ez eskalagarritasunean, buruko minik ez emanaldian, buruko minik ez erabiltzaileak hezteko, buruko minik ez erabiltzea zaila delako ... eta batez ere buruko minik ez porrotetik.\nAgian gure benetako lehia Tylenol da!\nZenbait irtenbideri buruko minak izateko aukera gustatzen zaio ... ondo dago ... ez gaude beraientzat. Nahiago dugu emaitzetan zentratzen diren bezeroekin lan egin. Emaitzak definitutako moduan horiekez us.\nZure konpainiak teknologian inbertitzen duen bakoitzean, ez dira hardware eta softwarea (barkatu ingeniariak!) Erosten ari direnak - axola zein den. Zure enpresak benetan inbertitzen duena produktuaren aurrean eta atzean dagoen jendea da. Zure enpresa fidatzen den saltzailearengan inbertitzen ari da. Zure enpresa lider gisa ezagutzen duzun enpresa sortu duen ekintzailean inbertitzen ari da. Zure konpainia jendearengan inbertitzen ari da, buruko mina ematen dizun arazoa konpondu duten pertsonekin.\nGobernuaren sektorean lan egiten duen bezero batek esan zidan duela gutxi:\nDoug - Ez zait axola ROI. Ez zait axola zure eskaerak zenbat diru irabaz diezagukeen. Ez zaizkit axola saltzeak. Ez zait axola teknologia. Zure konpainiari ordaintzearen arrazoia galdera bat dudanean telefono edo mezu elektroniko bat erantzuteko hor zaudelako da ... eta erantzunak ezagutzen dituzula. Jarrai ezazu telefonoa erantzuten eta lagun nazazu eta jarraituko dugu. Utzi telefonoari erantzutea eta ahal duen norbait topatuko dut.\nHorregatik, bezeroarentzako zerbitzua teknologiaren hasiera bikainaren osagai kritikoa da. Ez zait axola zure aplikazioa zein polita den ... bezeroei zer zaren esaten hasten zarenean ezin lagundu iezaiezu, ez espero berritze bat sinatuko dutenik (ez pentsa salmenta bat!). Zure bezeroek arrakasta nahi dute eta zuk emango diozula konfiantza dute. Hobe duzu entzutea eta erantzutea. Are hobea: proaktiboki mugitu beharko zenuke zure bezeroen arrakasta lortzeko.\nSoftware gisa Zerbitzuen industrian ere, enpresek aurkitu dute ezin dutela ezkutatu bezeroarentzako arreta orrien edo ezagutza base baten atzean ... edo okerrago, bezeroen foro baten atzean. SaaS bezeroek ulertu behar dute arrakasta izateko inbertitu duten irtenbidea nola aprobetxatu. Horretarako beharrezkoa da ulertzen duten langile eskudunak eta esperientziadunak.\nBuruzagi hauek erresistentzia gutxieneko bidea ulertzen dute, bezeroak nola irakurri eta hazkunderako aukera handiak edo bezeroen testigantzak diren ala ez ulertzen dute ... batez ere bezeroek pertsonalki nola eragin ulertzen dute. Ez ditu miope helburu barregarriak eskatzen, bezeroen arrakasta alde batera uzten duten prozesuak oztopatzen ditu, edo okerragoa da ... mikro kudeaketa baliabideak falta direnean. Konfiantzazko jendea kontratatzea eskatzen du, enpresaren izenean erabaki bikainak har ditzaten eta bezeroei modu eraginkorrean (eta errentagarrian) zerbitzatzeko oztopo guztiak kentzea.\nZure bezeroei arrakasta ematen ari al zara? Edo zure langileek ematen diete buruhauste gehiago?\nTags: delivraedgerankMugikorren eta Tableten Marketinairabazi-asmorik gabeko erreferentziaprwebTxosten Soziala


672 Oinordetza eta Dohaintzen gaineko Zerga. Bizitza aseguruak - Ogasuna\n672 Oinordetza eta Dohaintzen gaineko Zerga. Bizitza aseguruak/\nBizitza aseguru bat kobratzeko onuradunak diren pertsonak.\nBizitza aseguruen onuradunek jasotako zenbatekoak, kontratatzailea (aseguruaren hartzailea) ez denean onuraduna.\nKausatzailearen (hildakoaren) ahaidetasun mailaren arabera eta gertakari ezargarria zein urtetan gertatu denaren arabera, oinarri ezargarriaren salbuespen eta murrizpenak atxiki ahal izango zara.\nZenbateko horiek lanaren etekin gisa hartzen diren kasuak salbuetsita daude, Gizarte Segurantzaren pentsioak direnean bezala (Pertsona Fisikoen Errentaren gaineko Zergaren araudian).\nModu hauek daude 672 eredua aurkezteko:\nHala ere, 672 eredua ezingo da bide telematikoz aurkeztu zerga egitatea eskritura publiko batean dokumentatu denean.\nPaperean: 672 inprimakia bete eta aurkeztuta.\nEredua urtebeteko epean aurkeztu behar da, kausatzailearen heriotza egunetik edo heriotzaren aitorpena irmo bihurtzen denetik aurrera.\n672 eredua (PDF)\n42/2012 Foru Dekretua, urriaren 22koa, Oinordetza eta Dohaintzen gaineko Zergaren Erregelamendua onartzen duena (PDF)\n1.218/2001 Foru Agindua, abenduaren 3koa, euroa diru sistema nazionalaren moneta bakar gisa sartzen zenetik aurrera erabili beharreko zerga ereduak finkatzen dituena (PDF)\nZerga sortzen duen egintza frogatzen duen agiri bat aurkezteko legezko betebeharra dago, kasu honetan Oinordetza eta Dohaintzen gaineko Zergarena. Horretarako, atal honetan bizitza aseguruetarako agiri pribatua (PDF) inprimatzeko aukera izango duzu.


Ezker Iraultzailea - 40 mila pertsona baino gehiago Euskal Herriko kaleetan Kataluniako herriarekin elkartasunez eta autodeterminazio eskubidearen alde\nUrriaren 19an, 40 mila pertsona baino gehiagok parte hartu zuten Kataluniarekin elkartasunez Donostiako manifestazioan. Katalunian bost eguneko altxamendu eredugarri baten ondoren, Euskal Herri guztiko gazte, langile familia eta pentsionistak bertaratu ziren hitzordura. Borrokari babesa adierazteaz gain, gaitzespen irmoena plazaratu zen Estatu aparatutik, PSOEren jarduneko gobernutik eta beren komunikabideetatik etorri den errepresio, manipulazio eta kriminalizazio kanpaina basatiaren aurka. Txilibitu horien zarataren ondotik kontsigna indartsuak entzuten ziren: “presoak kalera, amnistia osoa!”, “independentzia” edo “els carrers seran sempre nostres!” eta horien artean batez ere “Altsasukoak askatu!”.\nGorenaren epaia atera zen egunean bertan, urriaren 14ko astelehenean, kontzentrazioak egin ziren Euskal Herri guztiko herri eta hirietan. Ikasleak ostegunean atera ziren kalera manifestazio handietan Ernai eta Ikasle Sindikatuak deituta. Egun horretan bertan Katalunian Sindicat dÉstudiantsek deituriko 72 orduko ikasle grebaren baitan ikasle manifestazio erraldoiak egiten ari ziren. Ostiralean 200 enpresa baino gehiagotako langileak mobilizatu ziren, geldialdiak eta kontzentrazioak eginez hiriburu zein lantokietan, Katalunian greba orokor historikoa martxan zegoen egunean.\nMobilizazio horiek 2017koak baino handiagoak izan dira. Zalantzarik gabe, bi urte hauetan Euskal Herrian eman diren borroka eta manifestazio historikoak aztarna handia utzi dute masen kontzientzian, mugimendu feministarekin, pentsionistekin, borroka sindikalekin eta errepresioaren aurkako mobilizazioekin. Auzitegi Gorenak Atsasuko gazteen aurka emandako epaia berehala elkartu da U-1en aurkako sententziarekin. Argi ulertu da, frankismoko estilo hutsean eginiko muntaia polizial eta kriminalizazio prozedura berberaren bi aurpegi direla.\nLarunbateko manifestazioa Gure Esku Dago plataformak deitu zuen, Erreferenduma ez da delitua | Askatasuna lelopean. Manifestaziorako deialdia manifestu baten bidez egin zen, elkarrekin sinatu zutena EAJ, EH Bildu, Podemos alderdiek, ELA, LAB, Steilas, ESK, Hiru eta Etxalde sindikatuek, Demokrazia Bai plataformak eta Erabakizaleak elkarteak. Manifestuak honakoa nabarmentzen zuen: “Salbuespenezko bide judizial, juridiko edo prozesalak alde batera utzi behar dira. Elkarrizketa eta negoziazio politikoari ekin behar zaio auzi hau bideratzeko. Konponbide demokratikoaren alde egin behar da, Kataluniako herritarrek euren etorkizuna libre eta demokratikoki erabaki ahal izatea aintzat hartuta”. Gehitzen zuen: “Egoeraren larritasunak interpelatu egiten gaitu demokrazia, justizia eta askatasunak maite ditugun guztiok, gure aukera ideologikoetatik harago.”\nManifestu horrek ordea, demokraziaren eta erabakitzeko eskubidearen defentsa abstraktu baten planteamenduaren baitan, “aukera ideologikoetatik harago”, errepresio kanpainaren arduradun politikoak salatu gabe uzten zituen, EAJk instituzioetan bazkide duen PSOE -155a aplikatzeko mehatxuak eginez-, eta ez zuen aipatzen denetan garrantzitsuena den puntua: greba orokorra eta Kataluniako milioika langile eta gaztek kaleetan egin duten borroka, errepublika eskuratzeko bide bakarra dela erakutsiz.\nEAJren papera, 78ko erregimenaren eta errepresioaren alderdia\nEAJk manifestazioa babestu bazuen, hori manifestuaren edukia sinatzeko moduan “egokitu” zitzaiolako izan zen. Hala ere, erabateko akatsa da Euskal Herriko autodeterminazio eskubidea eskuratzeko bidean EAJ aliatu izan behar duela planteatzea. Manifestazio horren goiburuan joateak eginikoak zuritzen laguntzen dio.\n2017ko udazkenean Rajoyren gobernua EAJren bozkei esker ari zen bizirauten. Urriaren 1aren aurretik, buruzagi jeltzaleak erreferenduma gaitzestera atera ziren, ez zuela nahikoa berme esanez. Urriaren 1eko eta 3ko egun historikoen ondoren, Urkulluk, auzitegietan onartu zuen bezala, ahal zuen guztia egin zuen DUI ez zedin deklaratu, eta pertsonalki hizt egin zuen Puigdemontekin hauteskundeak dei zitzan konbentzitu asmoz. Porrotaren ondoren, EAJk zin egin zuen ez zituela Rajoyren gobernuaren aurrekontuak babestuko 155a indarrean bazen, baina momentua iritsi zenean babestu egin zituzten. Aste batzuren buruan, zentsura mozioan Gobernu hori erortzen utzi zuen, mobilizazio sozialaren gorakadari zion beldurragatik. Hala ere, PSOE babesten jarraitu dute, bere errepresio kanpainari kritika txikiena egin gabe. Ikasturte hau, CDRetako kideen aurkako atxiloketei eta muntaia babestuz hasi du, PSOEko buruzagiak eta eskuin espaionilstak egin duen modu berean. Orain, berriro bitartekaritzaren eta negoziazioaren alderdi gisa atera dira. Baina EAJk, honetan duen helburua ustez kritikatzen duten sententziaren eta errepresio polizialaren berbera da: Kataluniako herria kaleetatik ateratzea eta bertan behera uztea errepublika eskuratzeko borroka, horrek 78ko erregimenari eta kapitalismo espainiarrari eragin diezaiokeen mehatuagatik.\nEAJ Euskal Herrian ematen den errepresioaren lehen arduraduna ere bada, Ertzaintzaren bitartez. Urriaren 14ko astean polizia bidali zuen herri katalanarekin elkartasunez manifestatzen ari zirenen aurka, zirkin txikienean kargatzera eta atxilotzera. Horrela egin zuen ostegunean gazteen aurkako manifestazioetan, Bilboko errepide mozketa borrekin modu basatian desegin zuenean eta baita igandean ere, VOXen ekitaldiaren aurkako mobilizazioan. Urkulluk oso argi utzi ditu zeinen interesak defendatzen dituen. EAJ publikoki agertu da Bizkaiko metaleko langileen aurka eta patronalaren alde, borroka hori ere erreprimituz. Ate birakariek eta protagonista duten ustelkeria kasuek ere ederki erakusten dute eskuineko alderdi honen benetako izaera.\nKaleko borrokarekin bakarrik lortu ahalko dugu autodeterminazio eskubidea eta politika kapitalistekin amaitzea\nKatalunia ikasgai benetan garrantzitsuak eskaintzen ari da Euskal Herriarentzat. Gorenaren epaiaren aurkako erantzuna egituratu dutena Sindicat d’Estudiantsek deituriko hiru eguneko greba eta ikasleez gain CSC, IAC eta USTEC sindikatuek eta ANC eta Òmnium eragileek ere deitu zuten urriaren 18ko greba orokorra izan dira, kaleko protestetan. Masa mobilizazioetan parte hartu duten milioika gazte eta langile izan dira altxamendu honen benetako protagonistak. Protesta huts batetatik haratago joateko borondate irmoa erakutsi dute, eta kaleak hartu dituzte langileen eta gazteen Kataluniako errepublikaren alde borrokatzeko.\nHain zuzen ere, testuinguru honetan Podemoseko eta espainiar parlamentuko ezkerreko buruzagiek hartu duten posizionamendua berriro ere lotsagarria izan da. Zeharka kokatu dira, ekidistatziaren jarrera berreskuratuz eta praktikan estaldura eman diote Kataluniako herriaren borrokaren aurkako kriminalizazio kanpainari.\nBestalde, Kataluniako askapen nazionaleko mugimenduaren borrokaren aurrerapauso bakoitzak geroz eta talka handiagoak eragiten ditu barnean hori osatzen duten bi hegalen artean: alde batetik, milaka gazte, langile eta herritarren sektore zabalak daude, errepublikaren aldeko borroka garaipenera arte eraman nahi dutenak. Bestetik, eskuin katalanistaren programa dago, ERCko buruzagiak ere batzen direna eta Governean pisu erabakigarria dutena. Horien helburua Estatuarekin eta PSOEren gobernuarekin akordio bat eskuratzea da, kaleak hustutzeko eta “normaltasunera” itzultzeko, betiko politika egiten jarraitu dezaten.\nEgun hauetan kontraesan hau agerian jarri da mossoen errepresioarekin eta Buch Barne consellerraren dimisio eskariekin, edo baita ERCko buruzagiek babesten dituzten murrizketa eta pribatizazio politiken aurkako jarrera agerikoarekin.\nEuskal Herrian berdin gertatzen da. Argi dago autodeterminazio eskubidea eskuratzeak borroka iraultzailea eskatzen duela. EAJ horren zeharo aurka dago eta beti egongo da. Burgesia katalanak, espainiarrak, euskaldunak eta internazionalak, eta beren ordezkari politikoek, argi utzi dute ez daudela prest Kataluniako errepublika bat onartzeko, are gutxiago hori masen mobilizazioaren eta ekintza zuzenaren bidez eskuratzen bada.\nEzker Iraultzaileko kideok defendatzen dugu eskubide demokratikoen aldeko borroka gizartearen eraldaketa sozialistaren aldeko borrokarekin elkartu behar dugula. Errepresioaren eta politika kapitalisten aurka borrokatzen dugu datozen tokitik datozela, izan eskuin espainol, katalan edo euskalduna edo sistema kapitalistarekin erabat konprometituta dauden buruzagi sozialdemokratak horien arduradun. Ekonomiaren oinarrizko palankak, bankuak eta monopolio handiak nazionalizatuko dituen errepublika baten alde borrokatu behar dugu, murrizketekin, etxebizitza publikoen gabeziarekin, prekarietatearekin eta miseriazko soldatekin behin betiko amaituko duena, indarkeria patriarkala ezabatuko duena eta ingurumenaren suntsiketa geratuko duena. Hori lortzeko indarra badagoela behin eta berriz erakutsi du langile klaseak eta gazteriak.


Giza garapen jasangarrirako politiken koherentzia. Euskadiko enpresak nazioartekotzeko politika azterketa 2017-2019.\nGarapenerako laguntza ofiziala beharrezkoa da, baina ez da nahikoa. Garapenaren arloan egiten diren ahaleginak alferrikakoak izango dira, baldin eta garapen-bidean dauden herrialdeen onurarako sinergiak sortzeko aukera baliatu beharrean beste politika batzuen eraginek ahuldu egiten badituzte edo kontraesanean badaude haiekin. Hala sortu da Garapenerako Politiken Koherentzia (GPK) deritzon printzipioa. Hain zuzen ere, horren bidez lortu nahi dena da gobernu jakin batek garapenerako lankidetzarako dituen politiken helburu eta emaitzetan ez dezatela eragin bestelako politika batzuek, gobernu horrenak berarenak eta Hegoalde globalean eragin zehatz bat dutenak.\nPrintzipio hori inplementatzea bermatzeko asmoz, Garapenerako Lankidetzari buruzko otsailaren 22ko 1/2007 Legeak honako hau esaten du 3.11 artikuluan: “Garapenerako lankidetzari lotutako jarduerak elkarrekin koherenteak izan daitezen zainduko dute euskal administrazio publikoek, eta beharrezko diren koordinazio-mekanismoak jarriko dituzte horretarako, hala beren artean nola beste administrazio publiko batzuekin, beste erakunde batzuekin eta nazioarteko lankidetza-agentzia eta ‑organismoekin”.\nHorretarako, Euskadiko GGKEen Koordinakundeak, bere lehentasun estrategikoen artean onartuta GPKaren sustapena eta jarraipena egin beharra dagoela nazioarteko elkartasunean nahiz giza garapen jasangarrian oinarrituta, ikerketa bat argitaratu zuen 2017an, Eusko Jaurlaritzaren enpresa-nazioartekotzerako politikaren analisia egiten zuena1 (Euskadiko GGKEen Koordinakundea 1988an sortu zen, garapenerako 79 GGKEk osatzen dute, eta denek ere elkarlanean dihardute jokabide-kode komun batekin, giza garapen jasangarria, bidezkoa eta berdinkidea lortzeko).\nEnpresa-nazioartekotzerako euskal politikaren ikuspegi osoa edukitzearren, honako beste ikerketa honek Euskal Autonomia Erkidegoko (EAE) foru-egituran ere sakontzen du eta Eusko Jaurlaritzak egindako ekintzen jarraipena egiten du, aurreko argitalpen hartatik bi urtera. Azken batean, ondorengo orrialde hauetan, herrialde-mailako politika zehatz horren ezaugarrien analisi kritikoa egiten da, eta zenbait gomendio ere ematen dira, politika hori koherentea izan dadin giza garapen ekitatiboa eta jasangarria lortzeko helburuekin. Gainera, kontuan hartzen du, beti, munduan pobrezia desagerrarazi beharra eta desberdinkeria guztiak gainditu beharra.\nParadoxikoki, COVID-19aren ondorioz erabateko shock ekonomiko eta soziala bizi dugun garai honetan eman da argitara ikerketa hau. Eta, hain zuzen ere, fenomeno horrek zalantzan jarri du, besteak beste, egungo eredu ekonomikoa, balio-kate globalen protagonismoan oinarritua. Izan ere, nazioartekotutako ekonomia horrek –merkatu berriak eskuratu nahian eta kanpo-inbertsioa lortu nahian dabilen ekonomia horrek– agertu du une kritiko hauetan ahultasun eta hegakortasun handiena.\nBeraz, gaur egun estrategikoak diren eztabaidetan parte hartzeko une egokian iritsi zaigu ikerketa hau. Ekonomia birlokalizatzera eta zirkuitu laburrekoa bihurtzera jo behar genuke, bai ala ez? Egokia al da nazioartekotzean jartzea indarra, pandemia-egoeraz gain krisi ekologikoa bizi dugun garai honetan? Egon al daitezke enpresa-nazioartekotzearen barruan ongizateirizpideak, ingurumenekoak, generokoak eta giza eskubideen aldekoak?\nAzken hori da dokumentu honetan mahai gainean jartzen dugun auzia, Euskal Autonomia Erkidegoko lau erakunde publiko nagusiek horretarako sustatzen duten politikaren analisia egitean. Hala, eta nahiz eta analisia 2017-2019 bitarteko epealdiari buruzkoa bakarrik den, iruditzen zaigu bertako ondorioak eta gomendioak erabat daudela gaur egun indarrean, eta, beraz, tresna baliagarriak izan daitezkeela COVID-19aren ondorioz halabeharrez egin beharreko eraldaketa sakonei heltzeko.\nEnpresak nazioartekotzerako Euskadiko politikaren bereizgarri nagusiak


Lekuz kanpo . Deia, Noticias de Bizkaia\nKarmele Jaio - Viernes, 3 de Agosto de 2018 - Actualizado a las 06:00h\nNORda gizon hau? Nondik irten da? Zer nahi du nitaz? Eskua eman dit, zelan nagoen galdetu dit. Laguntzera etorriko zen. Herri honetako presidentea izango al da? Alkatea? Hotel bateko jabe diruduna, lo egiteko lekua emango diguna? Gazte afrikarren begi beltz eta handiek ez dute espresiorik islatzen ia, ez dira fidatzen, baina aldi berean euren burua salbatzeko edozein sokari heltzeko prest daude, hain larria da haien egoera.\nIkusteko guztia ikusita geneukala uste genuenean, Pablo Casado, PPko buru berria Algecirasen ikusi dugu, etorkinei eskua ematen. Buruzagi politikoen komunikazio eta irudi politikak askotan dira produktuak saltzeko iragarkien antzekoak. Askotan igar-tzen dugu argazki bakoitzaren atzean intentzio bat dagoela, buruzagi horrek irudi konkretu bat isla dezan, edo hautesleen sektore bat bereganatu dezan. Baina Pablo Casado etorkinak agurtzen joatea, hori ez da iragarki faltsu bat bakarrik, hori zitala da, perbersoa, Casadok, agintean balego beraiekin egingo lukeena jakinda.\nAurreko astean Cadizeko hondar-tza batera heldu zen patera baten berri eman zuten komunikabideek. Hainbat grabazio daude sareetan. Bertan eguzkia edo bainu bat hartzen zeudenak aho bete hortz geratu ziren halako batean ur ertzera afrikarrez beteta heldu zen ontzia ikusi zutenean. Ez omen da berdina telebistan ikustea edo hondartzan lasai-lasai nobela bat irakurtzen edo ertzetik paseatzen ari zarenean zure begien aurrean ikustea.\nKorrika irten ziren ontzitik hainbat gizon gazte, haietako bat ia konortea galduta zetorren eta hondartzan zeudenek ura eman eta bertan artatu zuten. Gero, hondartzako sorosleek eraman zutenean, han ontzia besterik ez zen geratu. Eta hondartzan zeudenak, lagunei gertatutakoaren argazki eta bideoak bidali ondoren, bainatzen, ertzetik pasea-tzen, eguzkia hartzen edo toalla gainean nobela bat irakurtzen jarraitu zuten. Ziur bat baino gehiago, eguerdian paella bat jan bitartean, Pablo Casado bezain lekuz kanpo eta faltsu sentitu zela.


Iragarkiaren pribatutasun politika\nDatuak erabiltzeko gidalerroak Gidaliburu honek iragarkiei laguntzeko prozesatu behar dugun informazioa deskribatzen du. Zer informazio mota biltzen dugu? Gure produktuak emateko zure inguruko informazioa prozesatu behar dugu. Bildutako informazio mota gure produktuak nola erabiltzen dituzunaren araberakoa da. Ikasi dezakezu nola ...\nZer da hotz estanpatzea?\nHotz estanpatzeko teknologiari dagokionez, Estanpazio Beroaren tradizionala da. Horiek biak estanpazioaren inprimatze efektu bikaina lortzeko gai dira. Haien arteko aldea da hotzean estanpatzeak ez duela beroketarik behar erabiltzerakoan. Horixe da zigilu hotzak ...\nIndiako Txinako 7. Nazioarteko Erakusketa arrakastaz amaitu zen\n2018ko urriaren 28an Txinako Indiako 7. Nazioarteko Erakusketa arrakastaz amaitu zen Shanghain. "Inprimatzeko adimenaren aroa irekitzea" gaiarekin batera, aurtengo erakusketa guztiak aurkezten ditu inprimatzeko teknologiaren sustapen emaitzak eta garapen joerak ...\nKingfisher Labels-ek Edale flexo zazpigarren prentsa instalatzen du\nadministratzaileak eginda, 18-10-11an\nErresuma Batuko Bristol Yate iparraldean dagoen Kingfisher Labels-ek Edale FL3 erosi du bere zazpigarren flexo prentsa Erresuma Batuko ekipamendu fabrikatzaileari. Kingfisher Labels-ek janari kosmetikoak eta osasungarriak eskaintzen ditu auto-itsasgarriekin 2001ean jarri zuen bere lehen Edale flexo prentsa. Bere prentsa berria ...\nPartekatu inprimatzeko baliabideak lehiakideekin Fairfax-ek bi inprimategi ixten ditu\nAurtengo News Corp-ekin inprimatutako baliabideak partekatzeko akordioaren arabera aurtengo uztailean Fairfax Australiako hedabide erraldoiak Queenslanden eta NSWn bi inprimategi itxi ditu eta enkanteak abian dira. Inprimatzeko lantegietako bat Ormistonen dago, Brisbaneko autobus zentraletik 25 km-ra ...\nPrati USAk zuzendaria izendatzen du\nPrati-k Frank Hasselberg izendatu du Ipar Amerikako filial berria zuzentzeko pertsona. Prati USA sortu da konpainiak Ipar Amerikako merkatuarekiko konpromisoa indartu nahi duelako. Hasselbergek aurretik Kocher + Beck Heidelberg eta Gallusekin lan egin du Ipar Amerikan ...\nParkside-k laser puntuazioan inbertitzen du berriro\nParkside ontzien espezializatutako enpresak beste inbertsio garrantzitsu bat egin du punta-puntako laser ekipoetan negozio aukera berriak sortzeko. Laser bidezko azken inbertsioak laser bidezko film bat edo laminatu baten bi aldetan puntuatzea ahalbidetzen du, paketeen diseinua erraz ireki eta berriro ixteko ...\nAvery Dennison-ek birziklatutako PET lineak merkaturatu ditu Europan\nAvery Dennisonek presioarekiko sentikorrak diren etiketatze materialen lehen hornitzailea dela aldarrikatu du Europan komertzialki birziklatutako PETarekin (rPET) egindako atorra merkaturatzen. RPET forru berriak arretaz hautatutako kontsumoaren ondorengo hondakinak erabiltzen ditu eta 2018ko urrian sartuko da auto-auto ugari ...\nKodakek ontzi flexografikoen dibisioa saltzen du\nKodak-ek bere ontzi flexografikoen dibisioa saldu nahi du ingurumen-plaken enpresa tintazko laneko softwarean eta marka lizentzietan zentratzeko. Dibisioak Flexcel NX irudi flexografikoko ekipoak inprimatzeko plakak kontsumitzeko eta erlazionatutako zerbitzuak ekoizteko eta merkaturatzeko ...\nAmcorrek Bemis lehiakidea eskuratu du NASDAQn lehorreratzeko\nOntzien industriak zailtasun ugari ditu lehengaien igoeraren ondorioz. Amcor (ASX: AMC) munduko ontziratze enpresa garrantzitsuenetakoa denez, Bemis bere lehiakide estatubatuarrarekin urtebete baino gehiagoan negoziatu du eta konpainia eskuratzeko akordioa lortzear dago, hau da, 7.000 mila milioi dolarreko ...\nInovar Packaging-ek Topp etiketak eskuratu ditu\nInovar Packaging Taldeak Topp Labels erosi du Floridako eta AEBetako hego-ekialdeko merkatuak zerbitzatzeko gaitasuna indartuz. Dallas-eko egoitza nagusia Texas Inovar-ek mahuka txikituak eta ontzi malguko produktuen lehen etiketa bihurgailu espezializatua da. Urpekari baten barruan dauden txip urdinak eskaintzen ditu ...\nNPA SANCTIONS MAERSKLINE ETA BESTE HIRU BIDALKETA\nLagoseko Portu Konplexuko (LPC) eta Tin Can Island Portuko (TCIP) Lagos kamioi gidariek egindako protesta konpontzeko ahaleginen barruan, Nigeriako Portuen Agintaritzak (NPA) hamar eguneko etenaldia iragarri du lau Ontzi Konpainien zerbitzuak. lehen instantzian. Kaltetutako Bidalketa Konp ...\npoliester film, bero-laminaziozko filma, Zigilu beroak, Hot Foil, Hot Foil Stamping, bopp film fabrikatzaile metalizatuak,


Eskolako Agenda 2030 martxan da. Goazen denok Basora! - Noticias - Hernani\nEskolako Agenda 21 Eskolako Agenda 2030 izango da hemendik aurrera. Ikastetxeetan garapen iraunkorrari buruzko sentsibilizazioa sustatzea helburu duen programa hau NBEk 2015ean onartutako helburuetan oinarritzen da: nagusiki munduan pobrezia desagerrarazi, planeta babestu eta pertsona guztiei oparotasuna bermatzeko. Aurtengo gaia 15. helburuarekin lotura dago, hain zuzen ere, lehorreko ekosistemen bizia.\nAbiatu berri dugun 2020-2021 ikasturtean, orain arte ezaguna genuen Eskolako Agenda 21 programa Eskolako Agenda 2030ean bihurtu da. Agenda berri hau oinarritzen da Nazio Batuetako Erakundeak adostutako Garapen Iraunkorreko 17 Helburuetan.\nHelburu hauek 2015eko irailaren 25ean onartu zituzten NBE osatzen duten 193 herrialdek, nagusiki munduan pobrezia desagerrarazi, planeta babestu eta pertsona guztiei oparotasuna bermatzeko.\nHemendik aurrera, eskoletan egingo den lanketa helburu hauetan oinarrituko da. Aurtengoan, 15. helburua izango dugu abiapuntua: LEHORREKO EKOSISTEMETAKO BIZIA. Oso helburu zabala da: “Lehorreko bizitza babestea, lehengoratzea eta modu jasangarrian erabili dadila sustatzea, basoak modu jasangarrian kudeatzea, basamortutzearen aurka borrokatzea, lurren degradazioa gelditzea eta lehengoratzea, eta biodibertsitatearen galera gelditzea”. Aurtengoan, zehazki, BASOEN inguruan arituko gara.\nPrograma hau Hernaniko udalak bultzatzen du eta Artelatzek Ingurumen Zerbitzuak S.L.k garatzen du herriko ikastetxeekin batera. Partaideak, herriko Haur eta Lehen Hezkuntza, Bigarren Hezkuntza, Batxiler eta Gizarte Berrikuntzako ikastetxeak dira. Guztira, adin desberdinetako 2.500 ikasle inguru gaian murgilduta.\nBasoak naturaz gozatzeko ingurune apartak dira. Orain, inoiz baino gehiago. Animatzen zaituztegu zuek ere jasangarritasunaren trenera igotzera! INOR ATZEAN UTZI GABE!


Iraunkortasuna | Irabazi Donostia\n31 de martxoa de 2020\nIrabazi Donostia > Bloga > Iraunkortasuna\nHilabete honetako Gune Publikoen Batzordean (Obrak eta Hiri Zerbitzuak), Intxaurrondo eta Amara auzoetan hondakinak biltzeko edukiontzien banaketa berriaren ostean izaten ari diren gertakariei buruz galdetu genuen. Hauek dira edukiontzien kokaleku aldaketak eragin dien pertsonek planteatutako gertakari eta kexa nagusiak: alde batetik, irlatxo batzuk desagertu egin direla; eta bestetik, berrietara iristeko zailtasunak dituztela, gune batzuetako orografiaren eraginez eta han bizi diren […]\nBerrikitan, gaurkotasun albisteetako gai nagusietakoa izan da Belartza 2. Izan ere, Belartzagaina AÑ13.1 azpialorrean isuri dira mugakide den Belartza Harrobia AÑ13.2 azpialorreko obretatik ateratako lurrak. Belartzagaina AÑ13.1 azpialorrak egindako administrazio ibilbidea konplexua da: 1995eko Hiria Antolatzeko Plan Orokorrean, landa eremutzat zegoen kalifikatuta ingurua. 2007ko Hiria Antolatzeko Plan Orokorreko aldaketa batean, eremua landakotik urbanizagarrira birkalifikatu zen, eta bi azpialor sortu: AÑ13 […]\nDonostiako Erraustegiaren proiektuak gero eta protesta eta kezka handiagoak sortzen ditu gizartean. 2016ko maiatzaren 29an, ia hamar mila herritarrek giza katea osatu zuten Miramongo Onkologikoaren eta Gipuzkoako Foru Aldundiko jauregiaren artean, proiektu hori Gipuzkoako familien osasunaren kostuz inposatzea salatzeko. Gipuzkoa Zutik izeneko talde batek pare bat aste darama Donostian kanpatuta, egunero ehunka lagun biltzen dituzten mobilizazioak eta protesta ekitaldiak egiten […]\nCristina Enea fundazioak egindako Iraunkortasun txostena argitaratu da orain berriki, eta bertan, gure hirian hondakinen bilketari buruzko datuak eskaintzen dira. Hain zuzen ere, gaikako bilketa tasa bildutako hondakin guztien % 38 da, eta horrek esan nahi du pisu guztiaren % 62k hondakindegian amaitzen duela. Kopuru hori nahiko genukeenetik oso urrun dago oraindik. Gai organikoari dagokionez, edukiontziak udalerri osora hedatu ondoren, […]\nJoan den abenduan, Donostiako Udalbatzak aho batez onartu zuen, gure taldeak aurkeztutako ekimen bat zela-eta, Gipuzkoako Foru Aldundiari eskatzea bere erosketa zentralaren bidez jo zezala argindarraren handizkako merkatura zuzeneko kontsumitzaile gisa, Gipuzkoako udalentzat energia erostera. Era berean, Aldundiari hertsatuki eskatzen zitzaion lortutako aurrezkia gizarte politiketan erabiltzeko. Erabaki horren azken xedea da argindarraren fakturan aurreztea, pobrezia energetikoari aurre egiteko. Gizarte Ekintza […]\nAdministrazioarekiko Auzien Donostiako Epaitegiak 2016ko martxoaren 21ean emandako 47/16 Epaiak dioenez, udal eskumena da telefonia mugikorren udal barrutiko antenak arautzea, eta, ondorioz, ezeztatu egiten ditu Industria Ministerioaren alegazioak, udalak eskumenik ez duela diotenak. Horrek frogatzen du antenen ordenantza berriaren blokeoa justifikatzeko orain arte erabili den argudioak ez duela zentzurik. Epaia, hain zuzen, antenen ordenantza berria egiteko oinarri gisa erabilitako arrazoibidearen […]\nBy Irabazi Donostia on 6 de otsaila de 2016\nIrabazi Donostiako –Ezker Anitza-IU, Equo eta independenteek osatutako plataforma- zinegotzi Amaia Martin eta Loïc Alejandrok jakinarazi dute mozioa aurkeztu dutela Donostiako Udaleko Udalbatzak ez onartzeko Garoñako zentrala berriz irekitzea. Martinek esan du Garoña berriz irekitzea berri oso txarra dela, izan ere, Estatuko Gobernuak honakoa egin beharko zukeen: zentral nuklear guztiak behin betiko itxi eta horien ordez energia berriztagarriak sustatu. Baina […]


BNI Armagin taldearen aurkezpena hartuko du Astelena frontoiak ostegunean — Eibarko Udala\nBNI Armagin taldearen aurkezpena hartuko du Astelena frontoiak ostegunean\nTaldearen helburua da BNIko kideei laguntza ematea beren enpresa garatzeko ahoz ahoko marketineko programa egituratu bati esker. Euskadiko BNI (Business Networking International) sarearen networking-aren zortzigarren taldea da. Gaur egun, 33 enpresek osatzen dute taldea.\nMundu zabaleko enpresarien sare handienak eta eraginkorrenak, BNIk (Business Networking International), Negozio Erreferentzien Erakunde Handiena Munduan, bere ibilbideari ekin zion maiatzean Eibarren egindako bileran. Gaur egun, BNI Armagin taldeak 33 enpresek osatzen dute eta egiteko nagusia da BNIko parte hartzaileei laguntza ematea beren enpresa garatzeko ahoz ahoko marketineko programa estrukturatu bati esker. Modu horretan, epe luzera, negozio aukera berriak sortu ahal izango dituzte, baita kalitatezko harreman profesionalak ere. Halaber, marketin estrategia merke eta efektiboa bilatzen duten enpresa txiki eta ertainentzat lehen aukera izatea da helburua; 2020 urterako, fakturatutako negozio-zifra 50.000.000 €-koa izatea nahi da Estatu mailako BNI kideentzat, beren enpresentzat, familientzat eta komunitateentzat.\nDatorren ostegunean, hilak 27, 06:45ean, BNI Armagin taldea aurkeztuko da Astelena frontoian. Gutxienez, eskualdeko eta Euskadi osoko sektore ezberdinetako 200 pertsona gutxienez biltzea espero da. Bertan, taldearen egitura emango da ezagutzera, nola funtzionatzen duen azalduko da, eta, era berean, asmoa da taldea bera gehiago ezagutaraztea. Helburua da 50 kide inguru lortzea. Euskadin BNIko Zuzendari Orokorra den Jose Antonio Canoren hitzetan, "konfiantza eta konpromisoa" dira osteguneko aurkezpen ekitaldian transmitituko diren baloreak, harremanak sendotzeko eta parte hartzaileen artean konfiantza areagotzeko.\nBNI Armagin taldea osatzen duten enpresak honako talde nagusi hauetan kokatzen dira: eraikuntza eta jabetza, marketina eta arte grafikoak, zerbitzu finantzario eta legalak, enpresetarako zerbitzuak, osasuna eta ongizatea eta partikularrentzako zerbitzuak.\nBNIn, kideek ingurune profesionala eta egituratua aurkituko dute; enpresariak bildu daitezke networkinga egiteko, marketineko trebetasun berriak garatzeko eta negozio berriak sortzeko.\nArgazkian (ezkerretik eskumara), Euskadin BNIko Zuzendari Orokorra, Jose Antonio Cano, Eibarren BNIko arduradun eta koordinatzailea, Idurre Albizu, eta Garapen Ekonomikoa, Enplegua eta Berrikuntzako zinegotzia, Alberto Albistegui, prentsaurrekoan.\netiketak: BNI Armagin, Eibar, Aurkezpena, Eibarko Udala


950.000 euroko laguntzak Gipuzkoako nekazaritza-sektorearentzat – Ekonomiaren KZ\nGipuzkoako Foru Aldundiak 950.000 euro bideratuko ditu aurten landa-garapeneko proiektuetara, nekazaritza-ustiategien ekonomia- eta ingurumen-errendimendua hobetzeko eta nekazaritzako elikagaien ekoizpena merkaturatu eta eraldatzeko. Laguntzen helburua lurraldeko landa eremuetako ekonomiaren “garapen integrala” eta sustapena bultzatzea da, eta, horretarako, “Azpiegiturak eta baliabideak emango zaizkie agenteei proiektuak garatzeko”, Foru Aldundiak ohar batean jakitera eman duenez.\nDiru-laguntzek kalitatezko nekazaritza-produktuak merkaturatzen lagunduko dute, tokiko merkatuen eta banaketa-zirkuitu laburren bidez, bai eta lan horiek errazten dituzten azpiegituretako inbertsioen bidez ere. Landa-komunitateek eskatutako zerbitzuak emateko eta “baserritarren” bizi-kalitatea hobetzeko makinak eta ibilgailuak erostea ere erraztuko dute. Era berean, nekazaritza-zerbitzuak modernizatu eta digitalizatuko dira, landa-eremuaren eta hiri-eremuaren artean dagoen eten digitala estutzeko.\nLanda-, gizarte- eta kultura-zerbitzuak leheneratzeko inbertsioak ere jasotzen dira laguntzetan, bai eta enplegua sortzeko eta ekonomia suspertzeko jarduerak eta proiektuak ere.\nGipuzkoako udalek eta udalerria baino lurralde-eremu txikiagoko toki-erakundeek, landa-garapeneko elkarteek, nekazaritzako elkarteek eta kooperatibek eskatu ahal izango dituzte laguntzak.\nLanda-garapeneko elkarteek eta gainerako elkarte eta kooperatibek % 65eko diru-laguntza jaso ahal izango dute, eta udalek txikienei emango diete lehentasuna.\n1.000 biztanletik beherakoek % 65 jasoko dute, eta 1.000 eta 2.500 biztanletik beherakoek % 60.\nPrograma hori lehen sektoreari ekintzailetzaren, inbertsioaren eta nekazaritza-ustiategiei emandako laguntzaren arloan emandako beste foru-laguntza batzuekin osatzen da, baina, azken horietan ez bezala, kasu honetan “izaera kolektiboko proiektuak jasoko dira”.\nJabier Larrañaga Sustapen Ekonomikoko, Turismoko eta Landa Inguruneko diputatuak azaldu duenez, “Helburua udalerriei, landa-garapeneko elkarteei eta nekazaritza-elkarteei laguntzea da, batez ere ustiategi txikiek osatutakoei”, izan ere, “Aurrekontuen arabera, zailtasunak dituzte tipologia eta irismen horretako proiektuei ekiteko”.\n← CAF taldeko Solarisek 30 autobus hibrido egingo ditu Bartzelonarako\n3.000 eurorainoko laguntza Euskadin autoa berritzeko →


21 mayo, 2019 | Filed under: Sin categoría\nEuskal Herriko 13 eskolek jaso dute iada lurraldeko hainbat enpresa eta fabrikek albo batera utzitako materiala.\nEmaús Gizarte Fundazioa eta Hik Hasi Egitasmo pedagogikoa elkarlanean aurrera eramaten ari garen proiektua da hau, non enpresa ezberdinetatik jasotzen diren hondakin anitzak eskolen eskura jarri ditugun, haurrek esperimentatu, manipulatu eta beste erabilpen bat eman diezaieten.\nProiektuaren hasierak Hik Hasi egitasmo pedagogikoak duela urte batzuk burututako bidai pedagogiko batean du jatorria, orduan ezagutu baitzuten Reggio Emilia (Italia) hiriko REMIDA proiektu kultural, pedagogiko eta jasangarria.\nREMIDA egitasmoa Euskal Herrira ekartzea edo bertan sortzearen ideia buruan bueltaka izan dute Hik Hasiko kideek eta bide horretan elkar-topatu gara Hik Hasi eta Emaús Gizarte Fundazioa. REMIDA proiektu bat aurrera eramatea urrun ikusi arren, bide honetan elkarrekin lehen urratsak ematean hasiak gara.\nLehen urratsa Emaús Gizarte Fundazioatik sustatutako eta Garapenerako Lankidetzaren Euskal Agentziaren babesa duen proiektu orokorrago batean txertatzea izan da, non, Gipuzkoako hainbat enpresen hondakinak berrerabili, material pakete bat eratu eta Euskal Herriko hainbat eskolen eskura jarri den.\nProzesu honen bidez kontsumo arduratsua eta inklusioa sustatu nahi izan dira, eta horretarako hainbat hilabetetako prozesua eraman da aurrera.\nZer nolako materiala bildu eta non lortu izan da lehen urratsetako bat. Materialaren identifikazio eta aukeraketan Gabiltza, Gipuzkoako Artisau Elkartearen partehartzea izan dugu. Azkenean, eta segurtasuna eta garbitasuna kontuan izanik, bildutako materiala hurrengoa izan da: egurra, gomaespuma, kableak eta entxufeak, kartoia, kortxoak eta tapoiak, larrua, material elektronikoa, papera, pertxak, plastikoa, sokak, sarea, zintzak, zeramika, zuntzak eta oihalak, etab.\nEta proiektuan hurrengo enpresek kolaboratu dute: Artazi Tapizeria, Betapack, Ekotrade, Emauseko Irungo Ekozenterra, E-Mendi, Ezarri, Garai taberna, Golden Berri Taberna, Guccia, Loyola 21, Kaia Toldoak eta Kromosoma Tailerra.\nMaterial bilketa egin bitarte, eskolekin lehen harremana egin da ere. Hik Hasik egindako deialdiari erantzundako 13 eskolekin bildu eta proiektuaren nondik norakoak azaldu zaizkie, material nola aurkeztu, adostu eta burutu beharreko behaketa lana zehaztu asmoz.\nProiektuan hurrengo eskolak ari dira parte hartzen: Abaltzisketako Txalburu Herri Eskola, Agoizko Taupadak Haur Eskola, Altsasuko Iñigo Aritza Ikastola, Aretxabaletako Arizmendi Ikastola, Aretxabaletako Kurtzebarri eskola, Erandioko Bekoa Ikastetxea, Gasteizeko Abetxuko Ikastola, Getariako Iturzaeta Herri Eskola, Lazkaoko San Benito Ikastola, Laudio Ikastola, Orioko Zaragueta Herri Eskola, Tolosako Laskorain Ikastola eta Zarauzko Salbatore Mitxelena Ikastola.\nMaiatza eta ekaina bitarte 13 eskolek materiala bere behar, nahi eta eredu pedagogikora egokituko du, materialaren erabilera behatu beharko dutelarik, esperientzia grafikoki zein teorikoki dokumentatuz.\nEmango dizuegu esperimentazio honen emaitzen berri!


Kimikaren Nazioarteko Urtea (2011) | Turismoa\nHasiera » Ikusi, ekin, bizi » Laboratorium Museoa » Erakusketak\nKimikaren Nazioarteko Urtea (2011)\n2011. urtea kimikaren Nazioarteko Urtea izendatu dute Nazio Batuek. Izendapen horrekin, kimikak gure gizartean duen garrantzia goraipatu nahi dute, zientzia honek gizadiaren ongizatean egindako ekarpenaz jendea kontzientzatu dadin. 2011. urtean, gainera, Marie Curieren Nobel Sariaren mendeurrena ospatzen da.\nBergarako Errege Seminarioaren Museoak ere bere ekitaldiekin horretan lagundu nahi du. Kontuan hartuta iraganean Bergarak eta Kimikak izan duten lotura, urte berezi hau ospatzeko erakusketa bat eta hitzaldi batzuk antolatu ditugu. (Wolframioaren aurkikuntzak ematen dio Bergarako Errege Seminarioari garrantzia maila unibertsalean, izan ere, Kimikaren historian gertaera nabarmena da).\nHitzaldiak: Hitzaldietarako bi kimikari gonbidatu ditugu, bata, Euskal Herriko Unibertsitateko irakaslea den Jesus Ugalde, oro har gaur egungo kimikaren ikuspegi orokorrari buruz hitz egiteko, zientzia honen erronka nagusienak zeintzuk diren azalduaz; eta bestetik, Amaia Zurutuza, Graphenea enpresako zuzendari zientifikoa. Honek grafenoa deituriko material berritzailearen inguruan ikuspegi zehatza emango digu, hau da, gaur egungo kimikaren ikuspegi praktikoa eskainiko digu. Biak Bergararrak dira eta goi mailako kimikariak.\nErakusketa: Erakusketa, “Molekulen artean” deiturikoa, CSIC erakundeak prestatutako materialean oinarritzen da, 22 panelez osatutakoa. Aipatutako panelak ez daude erabilgarri azaroan, eskaera handia dutelako, baina doan deskarga daitezke erakundearen webgunean, eta inprimatzeko aukera eskaintzen digute. Panel hauez gain, unitate didaktikoak eskaintzen ditu erakunde honek, erakusketaren edukia sakontzen lagunduko dutenak, hau da, erakusketako panelak eta unitate didaktikoak bateragarriak izango dira. Unitate didaktiko hauek DBH eta Batxilergoko 1. eta 2. mailako ikasleei zuzendutakoa da, beraz, oso eskaintza interesgarria izango da ikastetxeentzako. Halaber, molekulen munduan bakarka, lagunekin edo familian murgildu nahi dutenentzako auto-gida gisa erabili daitezke unitate didaktiko hauek.\n‹ "Museoa, Zergatik eta Zertarako" (2011) gora Pertsonaiak ›


Hildako bat AP-1ean, hainbat ibilgailuren arteko istripuagatik - Gorbeialdea - Alea.eus\nHildako bat AP-1ean, hainbat ibilgailuren arteko istripuagatik\nErredakzioa 2020-11-11 08:00\n6:30ak aldera, hainbat ibilgailuren arteko talka anizkoitza gertatu da AP-1ean, Arratzua-Ubarrundian, Gasteizko noranzkoan. Gizon bat hil egin da, eta autobidea itxi dute Eskoriatza eta Lukuko ordainlekuen artean.\nAntza denez, autobus baten eta bi autoren arteko istripu larria behe-laino trinkoaren ondorioz gertatu da Izuskiza eta Lukuko tunelen artean; hainbat iturriren arabera, ibilgailuetako batek mikrobus baten aurka talka egin du AP-1eko 109 kilometroan. Hala ere, arrazoiak oraindik ikertzen ari dira.\nLarrialdi zerbitzuak berehala bertaratu dira; besteak beste, Gasteizko eta Zubillagako suhiltzaileak. Mikrobusean zihoazen bidaiariak ez dira zauritu, baina auto bateko gidaria hil egin da.\n8:30ak aldera, AP-1 autobideko Isuskitza eta Lukuko tunelen arteko zatia itxita geratu da Gasteizko noranzkoan. Ertzaintzako trafikoko agenteak Eskoriatzako lehen irteeratik desbideratzen ari dira zirkulazioa.\nBeste istripu bat N-622an\nOrdubete lehenago, 5:20ak aldera, beste istripu bat jazo da N-622 errepidean, kamioi baten eta auto baten artean; bi zauritu izan dira, eta Santiago ospitalera eraman dituzte.


Ikusleiho-argazkiak - WinMerge\nAgiri alderaketa leihoa ohinarrian da bi agiri irekita editatzailean etzaneko bi panelatean. Editatzeak erabiltzaileari ahalbidetzen dio aldaketa txikiak erraz egitea agiriak beste editatzaile batean edo garapen ingurune batean ireki behar izan gabe.\nWinMergek eranskinak modu askotan hautatzea/irekitzea ahalbidetzen du. Ireki-elkarrizketa erabiltzea horietako bat da.\nAgiritegi Alderaketa Emaitzak\nAgiri alderaketak alderaturiko agiritegietan aurkituriko agiri eta azpiagiritegi guztiak erakusten ditu zerrenda bezala. Agiritegi alderaketak agiritegiak aldiberetzea ahalbidetzen dizu agiriak eta azpiagiritegiak kopiatuz eta ezabatuz. Agiritegi alderaketa ikuspegia norbererara ezarri daiteke.\nAgiritegi Alderaketa Zuhaitz Ikuspegia\nZuhaitz ikuspegian, agiritegiak hedagarriak eta bilgarriak dira, agiriak eta azpiagiritegiak dituztela. Hau erabilgarria da nabigazio erraz baterako zuzenbide egitura sakonetarako. Zuhaitz ikuspegia alderaketa errekursiboan bakarrik dago eskuragarri.\nLerro Ezberd. Nabarmentzea\nAskotan erabilgarria da lerro arteko ezberdintasun zehatzak ikusteko. WinMergek lerro arteko eremu ezberdinak nabarmendu ditzake.\nKokaleku panela alderaturiko agirien mapa osoa (ezberdintasuna) erakusten duen albo-panel erabilgarri bat da.\nOngi etorri Ikusleihoa\nWinMerge 2.8-k ongi etorri ikusleiho berri profesional bat du.


21:02, 4 apirila 2015ko berrikusketa\n127 bytes added , Duela 6 urte\n05:45, 27 martxoa 2015ko berrikusketa (aldatu)\n21:02, 4 apirila 2015ko berrikusketa (aldatu) (desegin)\n[[Fitxategi:Soyuz_TMA-7_approach.jpg|thumb|200px|right|[[Soiuz]] kapsula bat Alpha [[nazioarteko Espazio Estazioa|nazioarteko espazio estazioestaziora]]ra ([[Nazioarteko Espazio Estazioa|ISS]]) gerturatzen.]]\n'''Espazio ontzi''' bat [[espazio]] edo [[kosmos]]ean zehar bidaiatzeko ahalmena duen gailu mekaniko bat da bere barnean bizitzarako baldintzak manten ditzakeena. Espazio ontziek izar-arteko inguruan [[astronauta]]k garraiatzeko eginak dira bidaia hori ahalik eta erosoen burutzeko diseinatzen direlarik. Historian lehen espazio ontzia [[Vostok-1]] kapsula sobietarra dugu zeina 1961-eko apirilaren 12-an [[Kazakhstan]]en dagoen [[Baikonur]]go [[kosmodromojaurtigune|kosmodromotik]]tik orbitaratua izan zen izen bereko [[suziri]] baten bidez barnean [[Juri Gagarin]] lehen [[astronauta|kosmonauta]] zihoalarik. Orduz geroztik [[astronautika]]ren eboluzio itzelaren barnean espazio ontziek zenbait aldaketa jasan dituzte, gaur egun guztiek pertsona anitz eramateko ahalmena dute, eta atmosferara itzultzeko hainbat sistema ezberdinak darabilte. [[Espazio gailu]] batek espazio ontzi izateko bete behar dituen baldintzak ondorengoak lirateke:\n* [[Espazio]]tik mugitzeko ahalmena izatea, oro har [[suziri]] kimikoen bidez, nahiz eta badiren beste sistemak eguzki-bela eta suziri ionikoak besteak beste.\n* [[Espazio anezka]]k: bi puntuen arteko garraioa dute helburu, oro har bi espazio estazioren edo planeta baten eta bere orbitan dagoen espazio estazioaren artean. Espazio ontzi hauek gestio egokiarekin berrerabilgarriak dira eta hori da euren dohain nagusia. Mantentze zail eta garestia izan ohi dute aparailu hauek bereziki atmosferan sartu eta irteten maniobrak direla eta hauek mekanikoki eta termikoki lazgarriak baitira oso. Mantentze egokirik gabe eta osagaien biziraupena gehiegi luzatu nahi izan ezkero Challenger eta Columbia anezka estatubatuarren kasuan bezala, istripu larriak gerta litezke. Mota hauetakoak dira AEBetako anezkak eta SESBek behin soilik erabili zituen anezka.\n* [[Esplorazioko espazio ontzi]]ak: Mundu baten orbitatik harantzago ibiltzeko espazio ontziak dira. Ilargira joan ziren [[Apollo programa|Apollo]] espazio ontziak mota horietakoak ziren. Espazio ontzi haiek garestienak izan ohi dira misio zehatz eta konplexu bakar bat burutzeko diseinatzen baitira, ez dira beraz oro har berrerabilgarriak.\n* Misio berezietarako espazio ontziak: Badira literaturan soilik ikus ditzakegun espazio ontzi motak, hala nola gerrako espazio ontziak eta antzekoak.\n* [[Orbitaratze]]ko espazio ontziak: Jaurtiak diren munduaren gainazaletik orbitara iristeko gai diren espazio ontziak.\n* Ilargiratzeko espazio ontziak: Mundu baten eta bere [[satelite]]aren arteko bidea ibiltzeko gai diren espazio ontziak.\n* [[Planetarteko espazio ontzi]]ak: [[eguzki-sistema|eguzki sistema]] baten barnean mugitzeko ahalmena duten espazio ontziak.\n* [[Izarrarteko espazio ontzi]]ak: bi eguzki sistemaren arteko bidea egin dezaketen espazio ontziak.\n* [[Galaxiarteko espazio ontzi]]ak: galaxia batetik bestera joateko ahalmena duen espazio ontziak.\n* SESBetako [[Voxkod]] kapsulak\n* AEBetako [[Mercury]] programako kapsulak\n* AEBetako [[Apollo programa|Apollo]] ilargira joateko espazio ontziak\n* SESB eta Errusiako [[Soiuz]] kapsulak (hegaldi gehien burutu dituztenak)\n* AEBetako [[espazio anezka]]k


945 430 005\nZUBIA udal aldizkaria\nOroko Andra Mariaren Santutegia\nBitorianotik Oroko Santutegira\nMurgiatik Jugatxiko Baselizara\nDomaikia – Piztia\nZuiar baten eta beren gurdiaren kondaira\nZuia eta Baranbioko Oilarrak\n"La Encontrada"-ko kondaira\nGorbeialdeko Kuadrillak formazio eskaintza zabala eskainiko du enpresa-negozioa dutenentzat\nGorbeialdeko Kuadrillako edozein herrietan negozioa, enpresa, denda… dutenentzat formazio saio desberdinak antolatu ditu.\nMugikortasun jasangarria eta bizikletaren erabilera sustatzeko kanpaina\nZuia bizi, gozatu, zaindu… bizikletan mugitu! Lelopean kanpaina berezia jarri du martxan Zuiako Udalak.\nAsteklima 2021, Euskadiko Klima eta Energiaren Astearen barruan kokatzen da kanpaina eta bizikletaren erabilera bultzatzea du helburua.\nHorretarako, bi hitzaldi antolatu dira, bizikleta ibilaldia, eta horrez gain, informazio eta aholkuekin esku-orria ere kaleratu da.\nGorbeiako altxorrak: ekintza ugari irailaren 25ean Zurbanon\nGorbeiako helmuga turistikoaren altxorrik preziatuenak pertsona guztiengana hurbiltzeko asmoz antolatu da eguna. Bertan: musika, gastronomia, artisautza, esperientziak, errekurtso turistikoak, ondarea, benetakotasuna, ostatuak, jatetxeak...\nTania Calvoren hitzaldia: “Mugikortasun jasangarria eta bizikletaren erabilera”\nDatorren irailaren 27an, Murgiako udaletxean. Ordua: 19:00\n"Hilekoak" erakusketa Zuiako liburutegian\nDatorren irailaren 20a eta urriaren 4a bitartean egongo da zabalik.\nIrailak 22an arratsaldeko 19:00tan erakusketa gidatua izango dugu Skolastikato Ainhoa Aldazabalekin.\nMusika saioak Eguneko Arretarako Landa Zentroan\nOraintsu hasi dira Zuiako Eguneko zentroan musika saioak eta asmoa da astean behin jarraitzea. Helburua, pertsona nagusien estimulazioa piztu eta mantentzea da, musikaren bitartez oroimena ere landuz.\nPOU ANAIAK - AUPA POU\nIrailak 23, 18:30etan\nEmakumeen Arabako Itzulia Zuiatik pasatuko da\nDatorren igandean, irailaren 19an helduko da Zuiara, Zigoitian izanda gero. Kadete, junior eta SUB-23/elite mailako frogak korrituko dira irailaren 18 eta 19an, bi herrietan.\nZuia Txirrindulari Elkarteak proba ezberdinak antolatu ditu\nBihar egingo dira, irailaren 11, goizeko 10:30etik 13:30era bitartean. Kale batzuetako zirkulazioan eragina izango du, baina normaltasunez igaro ahal izango da lasterketa baten eta hurrengoaren artean.\nMEREZI DUELAKO, anima zaitez euskara ikastera\nIkasturte berriko (2021-2022) euskara eskoletarako matrikulazio kanpaina abian da. Zuian ere hainbat aukera dituzu euskara ikasteko, ordutegiaren eta mailaren arabera.\nEndika Balza de Vallejok irabazi du Kantabriako itzuliaren lehen etapa\nEndika Balza de Vallejok denboraldiko lehen garaipena lortu du Zuia Txirrindularitza Elkarteko taldearentzat.\nMusika eskola: irailaren 6 eta 7an egingo da ordutegi banaketa\nBehin matrikulazio epea bukatuta, datorren astean ordutegien banaketa egingo da.\n2021-2022 KIROL JARDUEREN PROGRAMAZIOA\nDagoeneko ireki da kirol jardueretan parte hartzeko izena emateko epea.\nKontuan izan behar den informazioa:\nZuiako udal plangintzarako arau subsidiarioen 6. aldaketa puntualaren hasierako onarpena\nLudoteka erabiltzeko inskripzio fitxa bete behar da\nZuiako Udalak ahalik eta zerbitzurik onena emateko, ordutegi eta talde zehatzetan antolatuko du ludoteka zerbitzua 2021-22 ikasturtean.\nLan teknikoak futbol zelaian eta kanpoko pistetan\nHurrengo egunetan lan teknikoak egingo dira Murgiako futbol zelaian eta kanpoko pistetan.\nMagialdiAraba: irailaren 5ean Murgia eta Bitorianon\nDatorren irailaren 5ean magia tailerrak eta ikuskizunaz gozatzeko aukera izango da Murgia eta Bitorianon.\nXOKOLAT - Umeentzako antzerkia (euskaraz)\nSARRIA (Elizako atarian)\nZuiako kirolariak poz-iturri\nZuiako kirolariak bikain aritu dira Tokyoko olinpiar jokoetan\nPANOLI KABARETA - XXVIII Araia-Asparreneko Umore Antzerkiaren Jaialdia 2021\nAbuztuak 20, 19:30\nUdal plaza, Murgia\nPza. Ayuntamiento 1\nCopyright @ 2021 Zuiako Udala | Ayuntamiento de Zuia


Wikiloc | ibilbideak Larraxuriko buelta - Garzáin, Navarra (España)- GPS track\nBisitak 391, kokapena 2\nElizatik hasita, Aizanoko (goitiko) bidea hartu. Gero, hartu Iruritako bidea eta Zokora ailegatzekin hartu ezkerretara Urdiz aldera. Goiti jarraitu eta Matxinbidera joan. Han zementozko pista batetik segi goiti Larraxuriraino. Larraxuritik 100 metro aintzinago Otsabio dago. Or ezkerreko bidea hartu eta segi beiti Urrutiko bordaraino. Gero Legargorrin beiti, Itsondo pastuta ailegatuko zara Berekotxeko bordara. Karriken barna Ariztegira ailegatuko zara. Ondoren, zuzen segitu eta Gartzaingo ermita eta Ariztegiko labaderoa ikusiko dituzu. Nahi baldin baduzu fotuak ateratzen ahal dituzu. gero bidea zuzen jarraitu eta zubi txiki baten azpitik pasatuko zarete. Zubia eta gero, bi bide ikusiko dituzu zuk eskuinekoa hartu behar duzu zzen jarraituz, etxeak pastuz eta mendi-bide bat pastuz, Gartzaingo eliza ikusiko duzu . An bidaia bukatuko duzue. Zorte on!!\nKaixo, zure lagunak ibilbide interesgarri hau topatu du Larraxuriko buelta https://eu.wikiloc.com/ibilbide-senderismo/larraxuriko-buelta-8765033 Ondo izan, Wikiloc - Munduko GPS ibilbide eta interesguneak


Etxetik Realaren zelaiera - Bizikletaz Adinik Ez\nEtxetik Realaren zelaiera\nBAEren eta REAL SOCIEDAD Fundazioaren arteko lankidetzak aurrera egiten jarraitzen du urrats sendoz, trizikloko ibilaldiez gozatuz. IRAUPEN erakundeak bat egin du ibilaldi berri horiei bultzada emateko, bazkideen ETXEETATIK Realaren zelaira.\nIgande arratsaldean, martxoak 13, Realaren eta Alavesen arteko derbiarekin bat eginez, Realeko hiru bazkidek etxetik estadiora arteko ibilaldi polit batez gozatu ahal izan zuten, talde txuri-urdinaren garaipenaz gozatuz.\nEtxetik jaso ondoren, hiru pertsona horiek, senide edo lagunekin batera, Astorian topo egin zuten eta Reale Arenaraino hurbildu ziren paseo polit emanez. Bere taldearen garaipen berri bat bizitzeko modu paregabea. Partidua amaitu ondoren, Paco, Peio eta Aurelio boluntarioek etxera lagundu zituzten trizikloan, partiduaren eta egindako esperientziaren bizipenak partekatuz.\nREALAK EGINDAKO BIDEO HONETAN PARTAIDEEK BIZITAKO ESPERIENTZIA IKUS DEZAKEZUE\nBizikletaz Adinik Ez ongintzazko 1. Txapelketa Real Club Golf San Sebastianen\nPrestakuntza-ikastaro berria BAEn\nBAEren 2021eko Memoria


Concha Roldán: «eduki elkarreragileak dira garuna benetan hunkitzen dutenak»\n2022/06/09 Durango (Bizkaia)\nGrupo Edelvivesek eta Geniallyk bat egin dute hezkuntzako teknologian puntakoak diren beste enpresa batzuekin, eskola elkarteari proposamen digital pertsonalizatua eskaintzeko.\nMundua abiadura handian doa, eta hezkuntza sektoreak neurria eman behar du eta eraldatu egin behar da, ikasleen prestakuntza beharrei erantzuteko. Hala sortu zen Iceberg, Grupo Edelvivesek Genially, Additio, Edpuzzle eta Matificekin batera eskaintzen duen proposamen digitala.\nConcha Roldánek, Geniallyko VP of Education Sector-eak, Icebergen parte hartzaileak, gurekin hitz egin du, Geniallyri buruzko xehetasun guztiak emateko.\n1. Genially hezkuntzako eduki digitala sortzeko plataforma bat da, baina ez da bakarra.Zer eskaintzen du Geniallyk, mota bereko gainerako plataformek eskaintzen ez dutena?\nEgia esan, nahiz eta edukiak sortzeko plataforma batzuk berdinak direla pentsatu, ez dira berdinak. Geniallyk beste tresna batzuez bestelako ezaugarriak ditu. Ezaugarri nagusia elkarreragitea da. Geniallyn sor dezakezun guztia elkarreragilea da eta, beraz, arakatzera garamatza. Horregatik dira materialak eta baliabide didaktikoak motibatzaileak eta horregatik erakartzen dituzte ikasleak. Animazioa ere Geniallyren beste bereizgarri nagusietako bat da; eduki elkarreragile guztiei mugimendua emateko eta arreta gehien interesatzen zaigun lekura bideratzeko aukera ematen du. Gainera, genially batean, ia edozein motatako kanpo baliabideak integra daitezke, besteak beste, YouTubeko bideoak, Google Driveko artxiboak, argazkiak, audioak, gifak eta abar. Eta, genially bat eratu ondoren, beste plataforma batzuetan sar dezakezu, hala nola Google Classroomen, edo LMS batean, hala nola Moodlen edo Canvasen.\n2. Tresna hori norentzat dago pentsatuta, ikastetxearentzat, ikasleentzat, irakasleentzat…?\nGenially eskola elkarte osoarentzat da baliagarria, hain zuzen ere: ikastetxe oso batentzat edo talde txikiago batentzat. Duela urte batzuk konturatu ginen eduki elkarreragileak direla garuna benetan hunkitzen dutenak, baina haiek sortzeak ahalegin handia eskatzen zuen. Hori dela eta, edozein pertsonak baliabide elkarreragileak azkar eta erraz egiteko moduko tresna bat garatu genuen, kontuan hartuta horrek hezkuntza ingurune osoari dakarzkion abantailak: irakasleak gai izatea ikasleak motibatzeko, gida bilakatzea, ikaskuntzaren bideratzaile izatea, ikasgelan jolaserako dinamikak sartzea eta, horretarako, baliabide gamifikatuak baliatzea eta ikasleen artean maker kultura sustatzea. Hala, ikasleen ikaskuntza sortzailea da, inplikatu egiten dira, haien lorpenen kontziente dira eta ikasten ikasten dute. Ondorioz, guztiek areagotzen dituzte gaitasun digitalak edozein ikaskuntza ingurunetan: presentziala, online edo hibridoa.\n3. Nola errazten du Geniallyk ikaskuntza?\nGeniallyk aukera ematen du zenbait metodologia didaktiko aplikatzeko, eta oso ongi dabil ikaslea erdigunean jartzen dutenekin. Adibide oso argia da gamifikazioa nola errazten duen. Jolas elkarreragileen bidez –escape room edo breakoutak–, ikasleak erronka bat edo misio bat taldean ebazteko eginkizunean inplikatzen dira. Hala, arazoetan oinarritzen den ikaskuntza eta elkarlaneko ikaskuntza sustatzen ditu. Ondorioz, haien etorkizunerako trebetasun oso garrantzitsuak garatzen dituzte, hala nola pentsamendu kritikoa, gizarte-harremanak eta komunikazioa.\n4. Azken bi urteotan, bi sari lortu dituzue: 2020an, hezkuntzako ekimen teknologiko onenaren aintzatespena jaso zenuten Global EdTech Startups Awards sarietan, eta, 2021ean, aurkezpenetarako tresnarik onenarena, EdTech Digest-en. Zer esan nahi du horrek zuentzat?\nZalantzarik gabe, sari horiek EdTech sektorearen barruan erreferente gisa eta talde gisa hazten jarraitzera bultzatzen gaituzte. Genially etengabe ari da aurrera egiten, esperientzia hobetzen edukiak sortzean eta eskola elkarteari, haren egunerokoan, laguntza ematen dieten ezaugarriak garatzen. Gure eginkizuna beteko du ikusizko edukiak eta elkarreragileak mundu osoan irakasteko eta ikasteko estandar bat direnean. Gure eskola elkarteak hazten jarraitzea nahi dugu, eta tresnarekiko konexioa gero eta sendoagoa izatea, eta ziur horrelako sariek horretan lagunduko digutela.\n5. Grupo Edelvives, argitalpen sektorean, argitaletxe buru da hezkuntza teknologian.Nola aberastuko ditu Geniallyk haren hezkuntza proiektuak?\nIrakasleek, Geniallyren bidez, haien eduki eta baliabide digitalak sortu eta Grupo Edelvivesek eskaintzen dizkienetara gehitu ahalko dituzte, guztia leku bakar batean. Hala, ingurune aberastua lortuko da, ikaskuntzako esperientzia paregabeak izango dituena, ikasgela bakoitzaren errealitatera eta beharretara egokitu daitezkeenak. Gainera, ez dugu ahaztu behar ikasleek gero eta gehiago eskatzen dutela alde aktibo izatea eta erabakiak hartzea haien ikaskuntza prozesuan. Hori dela eta, Genially tresna egokia da ikasgelan maker kultura sustatzeko eta ikasle bakoitza haren eduki elkarreragileak diseinatzera eta sortzera animatzeko.\n6. Zergatik egin duzue Grupo Edelvivesekin bat egitearen eta Edupuzzle, Adittio eta Matificekin batera hezkuntza zerbitzua eskaintzearen alde?\nEgunero ikusten dugu: eskola elkarteak ahalmen pedagogiko handiko zenbait plataforma digital ditu. Hala ere, ez da beti erraza ikasgelan ezartzea eta helburu didaktikoei lotzea. Hori dela eta, gure ustez, Grupo Edelvivesekin bat egitea apustu handia da, testuinguru pedagogikoa emateko plataforma bakoitzaren erabilerari. Zalantzarik gabe, erraztu egingo du irakasleen lana eta sustatu egingo ditu eraldaketa eta hezkuntza berrikuntza ikasgelan.


Hondakinen bilketa - Garbiker\nHiri-hondakin solidoen esparruan, hondakin horien kudeaketa planifikatzen dugu Bizkaiko Foru Aldundian; udalekin eta mankomunitateekin, zerbitzua modu integralean koordinatzen dugu, eta horiek egoki tratatzeko beharrezkoak diren udalerriez gaindiko azpiegiturak sustatzen ditugu, hondakinen esparruko zuzentarauei erantzunez.\nBizkaian, hondakinen gaikako bilketa egiten dugu, kalitatezko zerbitzu bat lortzeko, Lurralde Historiko osoan ahalik eta kostu homogeneo eta doituena izateko eta ingurumenaren babesean ahalik eta mailarik gorena ziurtatzeko; indarreko legeria ez ezik garapen iraunkorreko printzipioak betetzeko aukera emango digu horrek.\nZortzi bilketa mota egiten dira, eta, horri esker, bakoitzari dagokion tratamendua egin daiteke. Hondakin mota bakoitzak abiapuntu (edukiontzi) desberdina du. Gainera, garbiguneen sareko gaikako bilketa ere egiten da Bizkaian.\nPuntu honetara iritsita, garrantzi handia du Bizkaian hondakinen birziklatzean eta bilketan izan dugun garapena ebaluatzeak eta aztertzeak; ondoren, 1975. urteaz geroztik arlo horretan garrantzi handiena izan duten zenbait gertakari dituzue:\n1975. urtera arte.- Bizkaia osoan, kontrolik gabe isurtzen ziren hiri-hondakinak.\n1979an, hiri-hondakin solidoetarako lehen Gida Plana onartu zen. Ingurumen-kontrolak egiten hasi ziren hondakindegietan.\n1986an, Garbiker Foru Sozietate Publikoa sortu zen.\n1986an, beiraren eta paper eta kartoien gaikako bilketa egiten hasi ziren, baina hiri-hondakin solidoen 36 hondakindegi kontrolatugabe zeuden, eta ingurumen-kontrolik gabeko 2 erraustegi.\n1994an, Bizkaian sortzen ziren hondakinen % 96 hondakindegi kontrolatuetara zihoan, % 3 gaikako bilketara, eta % 1 erraustegira.\n1997an inauguratu zen Bizkaiko lehen garbigunea, Basaurin.\n1998an hasi zen ontzi arinen gaikako bilketa (garai hartan, laugarren edukiontzia).\n2004an, Bizkaiko Uri Hondakinak Kudeatzeko II. Plan Integrala (2005-2016) onartu zen, eta balorizazio energetikoko planta abiarazi zen, hiri-hondakin solidoen tratamendurako.\n2008an, berriro erabil daitezkeen hondakin txikiak eta etxeko olioa gaika biltzen hasi zen.\n2011n, biohondakinak biltzeko lehen edukiontzi marroiak ezarri ziren, eta lanean hasi zen hondakin mota horren tratamenduaz arduratuko zen Bizkaiko Konpostegia.\n2014an, Tratamendu Mekaniko Biologikoko (TMB) planta inauguratu zen Arraizko Ekoparkean, herritarrek jatorrizko puntuetan sailkatu gabeko errefusaren aurretiazko tratamendua egiteko eta zenbait material berreskuratzeko.\n2016an, Bizkaiko Uri Hondakinak Kudeatzeko Plana (2005-2016) 2020ra arte luzatzea proposatu zuen Bizkaiko Foru Aldundiak, EBren Ekonomia Zirkularreko neurrien paketean egitekoak ziren aldaketekin bat etorrita, hondakinen kudeaketarako plangintza bat egiteko; izan ere, 2030erako lortu beharreko zenbait erronka jasotzen dira.\n2017an, Bizkaiko hondakinen % 48,35 gaika bildu ziren birziklatzeko; % 35,10 energetikoki balorizatu ziren, eta hondakinen % 1,88 soilik bildu ziren hondakindegian aurretiazko tratamendurik gabe; eta, azkenik, hondakinen % 14,59 bildu ziren hondakindegietan, berriro produkzio-katean uzteko gai ziren materialak berreskuratzeko beharrezkoak ziren tratamenduak egin ondoren.


Gasteizko Eguzki: Fracking ez Araba impulsa su trabajo de divulgación con las Jornadas Técnicas\nFracking ez Araba impulsa su trabajo de divulgación con las Jornadas Técnicas\n“Fracking Ez Araba Plataformak gaur goizean egin duen prentsaurrekoan urtarrilaren 23an Arabako Biltzar Nagusietan onartutako mozioaren inguruan Plataformatik egiten den balorazio plazartu du bai eta datorren stsailak 4rako Vitoria-Gasteizko BIBAT museoan antolatutako jardunaldi tekniko-dibulgatiboen berri eman nahi dizuegu.\n“Fracking Ez Araba” Plataformaren IBILBIDEA\nGasteizen, 2011ko Abenduaren 13an, prentsa aurreko baten bidez aurkeztu zenetik “Fracking Ez Araba” Plataformak egin duen ibilbidea laburki azalduz hasiko gara.\nLehendabiziko jarduerak Enara-4 esplorazio baimena Ingurune-Inpaktuaren Ebaluaziorik gabeko prozedurarik gabe egitearen ebazpenaren kontra izan ziren. Horretarako zabaltze lanak egin ziren, Gasteizko Alde Zaharreko merkatua aprobetxatuz 2012ko Urtarrilaren 7an, bertan informazioa eta alegazioak jendeari helarazteko. Ekintza honen emaitza, Urtarrilaren 9an 653 alegazio aurkeztea izan zen.\nEra berean, pasatako denbora honetan hainbat alderdi politikoekin harreman instituzionalak mantendu dira, Urrtarrilaren 23an Biltzar Nagusietan onartutako mozioa lantzeko edo Otsailaren 2an Eusko Legebiltzarrean eztabaidatuko den mozioa lantzeko.\nBestalde,herritarrei orokorrean Fracking-ari buruzko informazioa eta sortu ditzakeen arazoen inguruko informazioa helaraztea lehenetsi nahi da, Gasteizko auzo ezberdinetan, zein herri ezberdinetan, kontaktu sare handia sortuz horretarako. Ekimen honi hasiera eman zitzaion pasa den Urtarrilak 25ean, Aiztogile kaleko 70 tabernan burututako saio informatibo baten bitartez.\nBILTZAR NAGUSIETAKO MOZIOAREN BALORAZIOA\nOrain, ez ohiko gasa eta hausketa hidraulikoaren inguruan 2012ko urtarrilaren 23an Arabako Biltzar Nagusietan onartutako mozioaren inguruan Plataformak egiten duen balorazioa azalduko dugu:\n“Fracking EZ Araba” Plataformak oso positibotzat jotzen du 2012ko Urtarrilak 23an Arabako Biltzar Nagusietan onartua izan zen mozioa. Bertan Arabako Foru Aldundiari ingurunean eta giza-osasunean haustura hidraulikoaren metodoak eragin ditzakeen eraginen ikerketa “osoa eta zehatza” egin zezala eskatzen zaio.\nAldi berean, mozio honek Arabako Foru Aldundiari, Gasteizko Udaletxeak iragarritako Jardunaldi Teknikoen antolakuntzan parte hartze aktiboa hartzera premiatzen dio, bai edukiak finkatzeko, eta baita instituzio-maila guztietako ordezkari politikoak, kolektiboak eta sektore-eragileak egon daitezela bermatu ditzan.\nGainera, onetsi den mozio honek ere, Eusko Jaurlaritzari eta inplikaturik dauden udaletxeei egiten zaien eskaera jasotzen du. Hau da, Foru Aldundiko Ingurumen eta Hirigintza Sailak landu behar duen ikerketaren emaitzak izan arte, gas ez konbentzionalaren ustiaketaren aukera ebaluatzeko hasiak diren biderapenak geldiarazi ditzatela hain zuzen ere.\n“Fracking EZ Araba” Plataformaren ustez, Arabako Foru Aldundiaren inplikazioa oinarrizkoa da.\nBestalde, gizartean eztabaida handia sortu duen gai bat izanik, Plataformak bai Partidu Popularrak zein Euskadiko Alderdi Sozialistak ere, Ardura Printzipioa bermatu nahi izan duen mozioaren alde egin ez izana deitoratzen du.\nPlataformak bereziki, talde popularrak erakutsi zuen jarreragatik izan duen etsipena erakutsi nahi du, bereziki Gasteizko Udaletxearenarekiko geroratzen baita. Azken honek, Nekazaritza, Elikadura eta Ingurumen Ministerioaren erabakiari errekurtsoa aurkeztu baitio Subillanan arbel gasa ustiatzeko proiektua Ingurune-Inpaktuaren Ebaluaziora eskuperatu ez izateagatik. Informazio gehiago.\nAzkenik, datorren Otsailak 4ean, goizeko 10etan hasita BIBAT museoan, Aiztogile Kalean, burutuko diren jardunaldi tekniko-dibulgatiboen berri emango dizuegu. Sarrera dohainik izango da eta interesaturik dagoen pertsona orori irekita egongo da, hortaz denak zaudete gonbidatutak.\nJardunaldia bi bloketan banatuta egongo da:\nLehendabiziko blokean haustura hidraulikoaren ezaugarriak eta ingurunean zein giza osasunean izan ditzazkeen eragin negatiboak zehaztuko ditugu. Hurrengo hizlariak landuko dute:\n- AITOR URRESTI (Ingenieri Industriala eta EHU-ko ikerlaria). Bere hitzaldia Zer da Fracking-a? Zergatik Araban? du izenburua.\n- JOSE IGNACIO SANTIDRIAN (Gurutzetako Unibertsitate ospitaleko Zirujau onkologikoa). Ingurumenean eta giza osasunean eragina.\nEguerdian, jardunaldien bigarren blokea hasiko da, bertan Fracking-a eguneko munduko geopolitika energetikoan kokatu nahi izan dugu. Horretarako gonbidatua hurrengoa da:\n- PEDRO PRIETO (AEREN-eko lehendakariordea). Arbel gasa: gas naturalaren azken hatsa.\nBukatzeko, gaur egun energia fosilean oinarritzen den eta gailentzen den energi eredutik haratago joaten diren hainbat alternatiba azaldu nahi izan ditugu. Horretarako hau da hizlaria:\n- ALFONSO DEL VAL (Ingurumen Aholkularia). Aurrezte eta eraginkortasun energetikoa.\nBukatzeko, gogoratu nahi dizuegu plataforma interesa duen edozein pertsona edo kolektibori irekita dagoela, eta gurekin kontaktatzeko bideak frackingezaraba@gmail.com posta elektronikoa eta web orrialdea hau. Hainbat alderdi politiko, eragile eta norbanako osatzen dute plataforma\nPublicado por Eguzki Gasteiz en 18:56


GORRONDATXE-AZKORRI ETA TUNELBOKA HONDARTZA ZEMENTATUAK\nZementatze hori gertatzen da olatuek hondartzan eragiten duten kolpearen ondoriozko itsaso-spraytik datozen kaltzita-zementuak erorita.\nGeologoek “beach rock” izenarekin ezagutzen dituzte, harri bihurtuta daudelako; baina, ba al dakizu nola gertatu den hori? XX. mendearen lehenengo erdian, Abra ibaiaren bokaleak industria-jatorriko zabor eta zepa ugari jaso zuen. Material horiek itsasora arrastatu eta itsasaldean gelditu ziren; horrela sortu ziren jalkitze-haitz gazteak han gertuko hondartzetan, aipatu ditugun bietan kasu.\nEz da zaila harri bihurtutako hondar-geruzen artean adreilu-hondakinak, freskagarri-latak, beira zatitxoak eta, are, plastikoak aurkitzea: adituek teknofosil izena eman diete zati horiei. Hondar solteak ere gordetzen du sekreturen bat; nahikoa da iman bat jalkin batzuk imanera itsasten direla egiaztatzeko, industria metalurgikoko zepa-hondarrak baitaude.